amanoisuno/poet huggingface dataset:
閒居六詠 晡飲 岳珂
閒居欣少事，燕坐覺無營。炎暑鏖天陣，驅除須酒兵。勿嫌晡日杲，自有晚風清。堪笑竹中飲，終成七子名。
閒居六詠 晚步 岳珂
抱病游從少，居閒醉醒頻。心懷喜無事，脚力尚隨人。野徑經行地，園亭自在身。不妨歸步晚，長趁月華新。
閒居六詠 夜坐 岳珂
一窗涼浸月，四壁息聞雷。銅漏水仍滴，金爐香未灰。徘徊聽蛩遠，熠燿逐螢來。看劍挑燈久，譙城角引梅。
予自武昌携二猿歸夜聞清嘯偶成 岳珂
樂天聽琵琶，嘗賦猿哀鳴。物産無古今，均此潯陽城。我居廬山趾，日夕游郊坰。步足歷幽谷，登山窮絕陘。經行徧巖岫，未始聞此聲。相望三百年，山水同虞衡。詎可風氣殊，乃亦殊所生。矯矯長臂公，相從東歸舲。皎皎白玉面，玄衣吟嘯清。綫垂黄金衣，詭侍誇異形。不繫李約鐵，悲風動南𤃩。不把碧玉環，峽山棲杳冥。楚賓攀樹枝，腸斷不堪聽。變化倏異塗，更作巴西稱。突兀見眼前，兒童不知名。西軒驟雨過，東牖初月明。循階聞夜蛩，有酒仍獨傾。忽聞湘水吟，頓覺凄然驚。吾方笑樂天，爲此外物攖。反觀還自笑，翁倦非忘情。
小閣後薙草 岳珂
當暑涼風愜北窗，半庭蒿棘礙支床。無花可繼陳朝曲，有草已成陶徑荒。幸可一縑供廐櫪，便容四坐接盃觴。醉歌家有秦聲妓，且爲治蕪一奮卬。
賀李微之兼工侍二首  其一 岳珂
奎章夜下九重天，雍乘疇咨法從賢。紀雉重開五工正，止麟還見一經傳。紫荷佩袷新簪橐，青汗磨鉛舊簡編。便合史筵尊領袖，紅雲堆裏望台躔。
賀李微之兼工侍二首  其二 岳珂
當時邛蜀起徵君，褒貶春秋頼洽聞。又見璧跗攽異數，要令金匱闡斯文。魚鳬西隔一隅地，龍馬南來四世勳。陳古鑑今皆實蹟，論思亟願張吾軍。
賀高中書兼崇政殿說書三首  其一 岳珂
谹議通三府，高名動四聰。鳳池仍舊渥，虎觀冊新功。晝日槐方翠，秋風棗已紅。直須先抗議，莫待入雲中。
賀高中書兼崇政殿說書三首  其二 岳珂
日月熙明地，風雲際會辰。紫宮瞻象逼，丹扆喜情親。遜志賢謨在，仔肩聖德新。耕莘須負鼎，從此學商臣。
賀高中書兼崇政殿說書三首  其三 岳珂
邇聯咨夕訪，清問切辰猷。博學今中壘，遐征古上遊。齒寒當預計，身履即良籌。頗牧豈云遠，隠憂其有瘳。
觀八陣圖說  其一 岳珂
八陣初興黄帝時，貙劉在漢紀乘之。流形龍虎隨雷雨，定位鳥蛇分坎離。地以雲升高復下，天從風別正之奇。自然至理開成象，一氣未應虛艮維。
觀八陣圖說  其二 岳珂
天分三百六十度，巧歷難窺本在奇。萬世機緘發龍卧，六軍偏伍漫魚麗。常山變化徒言用，斜谷崎嶇不遇時。積石平沙人不識，儘從靺鞨說行師。
張孝顯晨訪懋忠堂因拉陳升可王囦道同飲徑醉卧小閣醒則晡矣戲呈諸公 岳珂
凌晨有客來款門，盥櫛下榻呼冠巾。怪生鵲喜繞庭樹，迎客不但填河津。清尊湛湛開北牖，頤指市奴駿奔走。烹鮮煮餠羅朝槃，苜蓿闌干豈無有。一杯兩杯叱先驅，羣羊入夢撞甕菹。三杯四杯舌底滑，闔坐牢辭輒投轄。共言卯飲夕不同，能使終日長冬烘。一朝便廢一日事，除却投床百無技。老夫笑倒絕冠纓，人生無日無經營。經營至竟有底成，謹閟此舌君勿評。直須大噭五六七，不醉不扶毋返室。高眠一枕醉復醒，莫管今朝更明日。
吳季謙侍郎送家釀香泉絕無灰得未曾有戲成報章 岳珂
義豐愛酒憎官壺，日長忍渴呼酪奴。自言畏灰如畏虎，有酒不向官坊酤。當家香泉世無比，米潔麯甘醇且美。釀時不著一點灰，滿酌寒泉挹清泚。小槽滴瀝竹筧承，冰渠夜濺真珠明。一泓澄澈玉無底，滿甕盎盎春風生。釀成不肯飲俗客，澆著柴桑舊時宅，共此千年醉眠石。更將餘瀝走馬軍，來注吾家老瓦盆，許我自飲不許分。老境宦游環軌轍，官酒徧嘗隨地別，何曾見灰能作孽。饑來一腹大於蟬，鯨呿自覺吸百川。是灰是酒俱不辨，豈問他州并異縣。今夕何夕翻露漿，扣壺一洗灰土腸。君不見柴桑于酒特寓意，相逢不擇賤與貴，要是醇醨均一致。汝陽後來帝家子，路逢麴車不知味，流涎正復何所謂。貧爲田舍富天宗，遇酒隨飲莫適從。豈如仙家居義豐，無懷自與造化通。彼燧人氏初何功，酬君三語將無同。同不同，君信否。黄花飄香石耐久，明日山行且携酒。
珊瑚 岳珂
銅柯凝異質，鐵網隊層淵。海霧夜涵潤，山霞朝欲然。綠鬟尚欹枕，烏帽稱鳴鞭。勿爲毛錐子，日興靡萬錢。
無題 岳珂
秋水芙蓉試早粧，半軒微雨灑鴛鴦。細腰正欠酬金餠，奮翼何堪卸玉梁。髮鬒釵橫人在牖，繩低斗轉月侵床。無情花影雲來去，都做一天風露涼。
得報狀邸吏緘至朝堂八月月單有感而作三首  其一 岳珂
紫殿朝儀正，朱書郡邸隨。九天排仗馬，百辟聽朝雞。蹕警楓庭悄，人歸柳院迷。廿年曾襆被，猶憶直金閨。
得報狀邸吏緘至朝堂八月月單有感而作三首  其二 岳珂
十月蒼龍闕，三朝白虎樽。無囊持塞吏，有匭達民言。故事尋常略，遺風萬一存。獨憐記廷諍，斷報說開元。
得報狀邸吏緘至朝堂八月月單有感而作三首  其三 岳珂
上雍迫日近，清朝儀物多。衛官朝進輦，沙路晝鳴珂。盛禮陳圭璧，駢觀隘綺羅。邊書須急徹，深願鑒□□。
憶昔二首  其一 岳珂
憶昔紹興際，垂髫游上都。舜廊時訪道，禹殿日陳謨。士肄幾三代，兒嬉徧九衢。謏聞仍有幸，猶及拜先儒。
憶昔二首  其二 岳珂
升平當暇歲，遐邇屢豐年。環轍道萬里，軺車開兩川。干戈今滿地，劍棧漫梯天。試向長淮望，馮高更憮然。
聞陳元履除諸軍審計司 岳珂
老去獃衫合付人，除書一昔到柴門。無才空負凝旒眷，有壻初承結綬恩。未辦功名酬父祖，併將佔畢付兒孫。幸然官事渠能了，且注田家老瓦盆。
胡羊二首  其一 岳珂
生與氈裘並，衣同罽毯齊。引弓兒習體，擊鼓地連臍。低草野迷北，驚群磧度西。中郎猶未返，休說海邊羝。
胡羊二首  其二 岳珂
䢇毛吹朔雪，細肋卧晴沙。曉牧尾摇扇，春游項引車。湩流便逐草，酪膩正需茶。日夕歸棲處，因風想塞笳。
饅頭 岳珂
幾年太學飽諸儒，餘伎猶傳笋蕨厨。公子彭生紅縷肉，將軍鐵杖白蓮膚。芳馨政可資椒實，粗澤何妨比瓠壺。老去齒牙辜大嚼，流涎聊合慰饞奴。
小墅桂花盛開與客醉樹下因賦二律  其一 岳珂
舊游曾賦小山篇，浪蕊浮葩總遜妍。金粟同瞻黄面老，玉枝爭擁碧霞仙。化身瑞相已百億，匝地香風更大千。無量現前金世界，倦翁又結醉中緣。
小墅桂花盛開與客醉樹下因賦二律  其二 岳珂
黄金湧出碧檀欒，消得充庭舞廣寒。露蕊移將天上種，雲階借與月中看。扶疎清影立黄鵠，匼匝滿庭翔翠鸞。吹徹玉笙正涼透，香風萬斛夜漫漫。
雨中觀廬山  其一 岳珂
雨裏觀山夐不同，何須九疊看屏風。紫觚壇上排蒼璧，青步障邊鋪翠茸。谷錦未迴晴日照，衣綃聊借淡煙籠。祇今萬木添紅纈，更倩青霜染曉楓。
雨中觀廬山  其二 岳珂
半生每負看山眼，此日真成带雨遊。欹枕有無疑欲暮，成峰橫側總宜秋。耳喧似厭泉嗚咽，腰繫不妨雲去留。明日新晴馬蹄放，直須三峽看龍湫。
約吳季謙山行書來問期戲答 岳珂
連朝積雨快新晴，雨後青山眼倍明。大路岳蓮聊戲馬，西園池柳正啼鶑。已拚一醉從金諾，共聽層淵噴玉聲。月裏看山儘清絕，可憐偏照國西營。
觀芙蓉有感 岳珂
芙蓉城邊觀芙蓉，開時淡白蔫深紅。新晴著人過於酒，聊與老面回春風。少年白面豈長好，花落花開不知老。老來會有少年時，對酒不飲將何爲。
邵伯溫聞見錄載范忠宣帥慶陽時總管种詁無故訟於朝上遣御史按治詁停任公亦罷帥至公爲樞密副使詁尚停任復薦爲永興軍路鈐轄又薦知隰州公每自咎曰先人與种氏上世有契義某不肖爲其子孫所訟寧論事之曲直哉予在山中讀書偶見此書而表之 岳珂
君不見孔融昔日見李膺，百世尚以通家稱。又不見孔融後來薦鴻豫，卵翼方成比行路。北海平生開酒尊，未應賓客皆若人。倘令同德更比義，華胄肯以遥遥論。世間麟鳳雜梟虺，人事會逢總如此。高平丞相本大賢，尺璧那容寸瑕指。一朝契家青澗种，轉頭不記龍圖公。蟈鳴亂磬蠅點素，丞相襟量滄溟同。歸來端委廟堂上，一眚不捐三世將。自言曲直何必言，愧死老奴作何樣。吁嗟此輩何代無，高平堂堂真丈夫。邵家聞見訂千古，寂寞澗城墳上土。
趙季茂通判惠詩走筆奉和十篇  其一 岳珂
病懶兩相宜，閒吟九日詩。江山雖舊隠，泉石是新知。不分黄花老，從教烏帽吹。白衣渾未至，醒眼欲何爲。
趙季茂通判惠詩走筆奉和十篇  其二 岳珂
山行事事宜，酒興富於詩。雲錦工何用，風帘酒聖知。囊空須共賦，笛好愛孤吹。斟酌蒼茫咏，凭高漫爾爲。
趙季茂通判惠詩走筆奉和十篇  其三 岳珂
晴佳雨亦宜，雲黑又催詩。靜處景俱勝，閒中趣自知。攀條隨客嗅，卷葉看兒吹。世事只如此，吾今何所爲。
趙季茂通判惠詩走筆奉和十篇  其四 岳珂
落拓與閒宜，繙書更賦詩。世方隨世競，吾自喜吾知。王褚齒猶冷，申韓毛必吹。蚩蚩天所畀，誰謂涉人爲。
趙季茂通判惠詩走筆奉和十篇  其五 岳珂
草堂無不宜，猶記樂天詩。尚有驚猿怨，莫教司馬知。上宮仙闕近，左蠡客帆吹。欲涉窮陘步，茲狂何悔爲。
趙季茂通判惠詩走筆奉和十篇  其六 岳珂
閒花取次宜，宜酒更宜詩。葉落澗魚避，枝翻山鳥知。簪來擎雨重，摘處任風吹。得句須旬鍛，未應無所爲。
趙季茂通判惠詩走筆奉和十篇  其七 岳珂
醉裏筍輿宜，閒携一卷詩。微吟因興寄，會意祇心知。谷霧連衣潤，天風带葉吹。卷窮還自笑，那復記誰爲。
趙季茂通判惠詩走筆奉和十篇  其八 岳珂
秋氣與人宜，山家物物詩。題新興常倦，景好句先知。雲斷邊鴻信，天晴野馬吹。閒情君莫問，謀自不相爲。
趙季茂通判惠詩走筆奉和十篇  其九 岳珂
天巧與天宜，雕鎪焉用詩。冥鴻吾自愛，隠豹彼何知。牧笛方堪聽，胡笳不奈吹。傷時燭之武，老矣不能爲。
趙季茂通判惠詩走筆奉和十篇  其一○ 岳珂
置散分之宜，半生衡泌詩。神情一無繫，山水兩相知。流詠雙魚寄，賞音孤竹吹。十篇聊報況，惟此尚堪爲。
己亥八月廿一日除書予拜太平興國宮祠官呈趙季茂 岳珂
世間何物最是閒，司諫拂衣歸華山。倦來忘記省不得，依約此語祥符間。終南捷徑本自錯，老子新司紫元鑰。官家雇我作閒人，有酒醉呼端不惡。歲糜廩粟月俸錢，豢鶴有料芝有田。人生何必待有用，我老得此寧非天。君不見當年把臂龍圖上，司諫放歸元未放。又不見倦翁山行醉復醒，說著拂衣今亦忘。
述山中語呈郡侯董庭直少監 岳珂
山行霜清羣木落，回首重雲望城郭。城郭西畔江正橫，中有千騎隨雙旌。山頭一灣霜月明，旌底史君如許清。我行山間已一月，枕石潄流更奇絕。頗從野老談政聲，所恨輕爲數旬別。別來有書招我歸，我適把酒窮攀躋。相呼一醉已心許，野老來前聽我語。今年歲歉流離多，带牛佩犢無奈何。史君鎮靜不猛厲，使汝安卧仍行歌。山中故侯布鞋濕，杖掛百錢遺不拾。新來又拜散人呼，正好舉杯和月吸。我醉汝醉今頼誰，爲言野老知不知。
奉寄何正父總幹 岳珂
經旬習懶慣山居，不寫城間一字書。把菊見山新趣倦，汎蓮依水舊交疎。無心是處友麋鹿，有客寄誰烹鯉魚。見說近來軍食足，不妨詩卷訪犁鋤。
奉寄胡教授 岳珂
山中秋風寒刮席，忽憶無氈泮宮客。夜長螢火一燈孤，四壁蛩聲更幽寂。文人自古常獨清，强挽詩人同此盟。飯顆山頭報卓午，絳紗帳下聽三更。吾儕賦分本無二，老子新來添倦意。入山四旬未擬回，醉後行歌醒復醉。平生巖穴不作難，更願他人同此歡。廣文愛山儂等耳，雖有幽寂無儂閒。君不見晨招在館笑在列，楹杙昌苓競工拙。倦翁此事都不知，從今對酒看山嬉。
山中奉寄通判楊宗博二首  其一 岳珂
多病山中客，無人傍酒罇。與猨分橡子，爲鹿長禾孫。白晝雲歸屋，黄昏雨打門。忽懷楊司馬，煙靄隔重閽。
山中奉寄通判楊宗博二首  其二 岳珂
步壑斗堪摘，登樓雲與齊。未應隨日涉，猶欠樂天題。舊覽開青眼，新編寫赫蹏。便須聯和軸，寄我小山西。
酬趙季茂遣餉松實鰻鮆柔魚 岳珂
掀天吹浪九夷東，維錯分珍意倍濃。越井戲沙形酷似，秦囊遺算墨猶封。色欺金嫩三江鮆，實比瓊酥十丈松。珍重故人勞問遺，爲言耕隴正勤農。
九月一日聞雁 岳珂
今年九月旦，澤國始聞雁。雝雝三兩聲，雲關更凄斷。宿豫旱且蝗，豈汝無稻粱。窮漠三萬里，還復思故鄉。雁來過期已一月，汝來之遲果何說。雁對以臆不能言，來時胡兒將寇邊。
次韻趙季茂寄詩 岳珂
蒹葭道阻長，人在水中央。鴻筆寫秋思，驪珠比夜光。律嚴詩格壯，鈐度置郵忙。鉅軸注銀水，欲題無漢陽。
山中書懷 岳珂
我昨浮平湖，時適逢中秋。十年鷗鷺盟，萬丈蛟龍湫。微風自遠至，皓月當上頭。朋游凡三人，一舉累百甌。清光洞虛明，醉舞相勸酬。枕籍起更酌，微茫寄安流。長空隠繩低，中夕發櫂謳。未開晨曦輪，已繫橫堤舟。駕言舍維檝，登途肅衾裯。凄凄感霜露，鬰鬰瞻松楸。惻愴動五情，顧省經幾丘。僾然儵如在，惕若疑可求。暌離纔經歲，蓊蒨驚且稠。每欲棲猨扃，於焉築菟裘。經營眺高岡，夷坦開平疇。左撫芙蓉屏，右瞰鴻雁洲。風雷凄五更，雲月澄雙眸。汜蘭滋畹茂，叢桂連山幽。驚鳶下跕跕，候蟲鳴啾啾。振策後無繼，蝎屐杳莫周。誰接西山袂，且爲東皋留。一憩動踰月，四顧無與儔。棲禽競晨噪，落霞觀夕收。樵歌路崎嶇，漁笛聲咿嚘。筑鳴環山泉，鐘度遠寺樓。煙暝白晝合，晴嵐翠光浮。夔藩走鹿豕，下括尋羊牛。雖云適野性，頗復懷牢愁。天命樂自然，吾生感行休。主上頃見知，詔書傳置郵。不忘蓋帷棄，幾比巖穴搜。沈沈開仙祠，奕奕垂靈斿。笋班北闕近，槐影西清樛。聖恩比天隆，臣報如羽輶。當年四十奏，日徹十二旒。言言劘上聽，歷歷思前籌。是知度如淵，井語不忍仇。感嘆涕淚零，棲遲歲年遒。縱興裹革念，已抱刖足羞。莊舄越客吟，宗元楚山囚。更慙德難稱，敢謂命不猶。爾來陣雲黑，已覺殺氣揫。連兵又多壘，乏餽仍上游。如我高卧閒，自比他人優。豈不思敵愾，一爲殄國讎。遠慨筋骨衰，何以從戈矛。又憐壯心老，無復陳謀猷。居然去婦情，徒作嫠緯憂。五斗折腰人，百鍊繞指柔。苦心自惙惙，古道方悠悠。華山正絕陘，鄭賦猶待鯈。指點隔江烽，燒燭看吳鈎。
九月十三日始就郊墅拜寶謨閣直學士提舉江州太平興國宮之命 岳珂
槐影西清舞翠鸞，竹宮高接五雲環。職陪溫洛圖書地，名在元封卜祝間。晝訪未承龍閣問，晨香猶厠羽衣班。祠官到處無公事，且聽松聲老此山。
茶花盛放滿山 岳珂
花容縝栗露冰膚，消得脂韋酪作奴。葉底綻葩黄映玉，枝間著子碧垂珠。潔躬淡薄隠君子，苦口森嚴大丈夫。便合味言歸雋永，移根禁禦比青蒲。
九月十四日夜月明如晝敬想合宮竣事志喜而作 岳珂
纖塵不動月流空，雲繞昆侖想合宮。蟬冕侍祠三事列，雞竿賜赦九州同。裁儀丙巳尊容典，肇祀庚寅識聖功。田野老臣察天意，夜深頻起候西風。
寄喬益公 岳珂
峩峩傑閣凌西清，高排雲漢垂日星。千年福地開殊庭，絳節中天朝百靈。屬車小儒風埃底，歲一周星陪豹尾。有眼未識奎壁寒，有脚未踏仙晨班。忽傳天上鳳銜詔，碧篆五雲爭焜燿。洞深紫府掣金鋪，初日丹霞兩相照。劫塵超出乘剛風，帝恩廣大天九重。封詞寄與小心風，額塌沙土輸愚忠。今春轉粟折衝府，赤手親曾哺饑虎。十三萬兵猶未補，秋來無地無冬防。頗聞宿師無見糧，要是倖安那可常。門生感恩感刻骨，本末親嘗究根窟。于今况是香火閒，詎敢攙越說侵官。西陲奏稿卷十二，中有醫方方有意。芻蕘思報無已時，願軫蕭牆儆先備。
將游太平宮小詩呈趙季茂 岳珂
聖治峰前松檜寒，舊遊從此解歸鞍。著身泉石無心客，主掌雲山正額官。老去隠居居紫府，新來雜壓壓黄冠。門東曾有劉仙洞，剝蘚携筇試扣看。
螃蟹 岳珂
無腸公子郭索君，橫行湖海劍戟羣。紫髯綠殻琥珀髓，以不負腹誇將軍。酒船拍浮老子慣，咀嚼兩螯仍把玩。廬山對此眼倍青，願從公子醉復醒。
聞畫眉鳥聲戲作 岳珂
木杪幽禽巧語新，何時曾記得名因。樣傳京兆成雙嫵，人指漁陽開小顰。儘稱如簧啼白晝，未須對鏡學青春。山中有叟嗒無語，短褐龐眉更笑人。
小春六花 綠萼梅 岳珂
晚秋過了小春催，放盡山家綠萼梅。東閣渠關詩興動，南枝先放暖風回。素裳肌透未融雪，碧蒼色欺初暈苔。惆悵東籬正岑寂，重陽消得滿園開。
小春六花 茶花 岳珂
萬峰落葉木槎牙，春色初回壟上茶。淺蕊黄金韻梔子，嫩容白玉沁梨花。西風凝露纔成顆，北苑喊雷應未芽。苦口味言終有益，莫將容悅比浮葩。
小春六花 芙蓉 岳珂
人道秋來不似春，芙蓉特地張吾軍。紅粧綠水照清夜，綵仗青旂朝大昕。吳陣綺羅千隊擁，秦川錦繡五花羣。可憐倚袖清霜早，日薄雲輕醉未醺。
小春六花 小桃 岳珂
霜晴著物利于刀，漏洩陽和是小桃。春色已看九重醉，秋風不管十分饕。青枝似愜烏棲月，紅浪不翻龍化濤。穠艷自同時節異，夫君於此見清高。
小春六花 黄菊 岳珂
花時已是過重陽，翠幹重開滿地黄。不爲晨暉借顔色，要將晚節看芬芳。宅邊豈必白衣至，甕裏不妨紅友香。喚起閒情老元亮，頹然一醉答秋光。
小春六花 李花 岳珂
一枝眼底物華新，翠袖清霜更可人。靚色不須誇縞夜，韶容聊復返青春。日烘有意姿仍潔，露洗無言態更真。不趁繁華更孤迥，爲君喚起雪精神。
奉謝何正父日蝦荔實茶果宣瓜蜜朮之貺酬以露芽 岳珂
打門軍將到山家，小國長鬚海上楂。冰片霞餐正浮蜜，雪穰風味更宜茶。頗思野䔩盤無荔，安得珍投瓊報瓜。汎水舊游渾不記，且看七椀岸巾紗。
奉謝趙季茂遣餽鱟醤 岳珂
逃禪繡佛正長齋，誰遣缾罌海上來。鮫室玄雲按犀甲，蜃樓紅霧染珠胎。把螯便合閒雙手，據殻未應期九垓。尊俎折衝定無敵，江湖歲晚莫論才。
太平宮遇雨 岳珂
山居五旬晴，山行一日雨。太平咫尺間，千里隔跬步。黄泥深三尺，風聲更號怒。誰語逋客知，山靈倘留汝。
宿太平宮葆清庵自和少年壁間戊辰歲所作韻是日聞虜大入滁濠二首  其一 岳珂
西風幾載動邊塵，不見長平奉國珍。汗浹歷時嘶石馬，鋒銷何日鑄金人。消磨日月平生志，慚媿煙霞自在身。天意不關人事倦，新醅小漉葛頭巾。
宿太平宮葆清庵自和少年壁間戊辰歲所作韻是日聞虜大入滁濠二首  其二 岳珂
書閣新宮記五雲，祠官來奉帝臺珍。卜鄰巖穴無公事，拜賜江湖作散人。玩月吟風閒詠客，看雲管竹繫官身。從今便了草廬願，郭泰應無墊角巾。
以廬山所産天花蕈冬筍玉延餉趙季茂通判 岳珂
已認山家作當家，與猨分栗雀分茶。氣先十月地抽笋，光現五臺天雨花。幸有玉延炊夜月，肯令繡谷嚥朝霞。憑君試雋山中味，却較閒忙定不差。
趙季茂遺予郭索侑之以詩予早上亦遣山肴兩介蓋相與駕肩也因和二首  其一 岳珂
驛書傳驛使，江蟹出江湄。目早同蝦睅，螯曾與虎持。紫髯卸金甲，赤髓映瓊肌。正是清霜月，相從無厭時。
趙季茂遺予郭索侑之以詩予早上亦遣山肴兩介蓋相與駕肩也因和二首  其二 岳珂
倚桂傍巖麓，采芝行谷湄。偶因山雨駐，何有嶺雲持。鼎芼朝欺腹，窗寒夜切肌。開奩應一笑，會有憶人時。
趙季茂有詩來適山間劚地得筍因以遺之併賡韻 岳珂
籬菊初黄楓葉丹，蒼筠共此屋三間。拂天未带山雲白，斸地已凝湘暈斑。玉版有時堪咀嚼，石欄何日共躋攀。山家聊送清班兆，且爲屏星纖九關。
葆清值雨二首  其一 岳珂
積雨將旬浹，都無一日晴。簷寒多雀噪，路滑少人行。雲氣連山暗，霜威徹骨清。更憐敧枕處，終夕聽泉聲。
葆清值雨二首  其二 岳珂
松竹鎖靈宅，塵埃了不侵。洞龍隨劍吷，檻鶴識琴心。路指三峰近，山通一徑深。壁間少年字，陳跡不堪尋。
予老病倦煩入山兩月頗得靜中趣良月六日趙南仲端明朱子明戶部曾編摩忽皆專介王囦衜諸人亦來而東老姪自石門至閣皂劉道士又以詩卷爲贄戲成 岳珂
鼓鐘不合饗鶢鶋，人事何因到野廬。玉節金臺新貴字，寶章琰刻故交書。葛冠道士重溫卷，芝砌郎君亦下車。忽憶蘇州風雨夕，空山落葉昔何如。
設醮太平宮竣事呈偕行諸君二首  其一 岳珂
星壇仙簴韻瓊瑶，仿髴神斿下九霄。龍駕清都三境接，蜺旌絳節百靈朝。霜澄夜氣俱明徹，雲澹秋容想泬寥。耿耿寸衷天所鑒，憂時惟冀五兵銷。
設醮太平宮竣事呈偕行諸君二首  其二 岳珂
九光影裏步虛聲，午夜封章叩紫廷。雲路鳴琚傳奏簡，天街擲火度流鈴。沈沈玉漏傳三鼓，爚爚銀河燦萬熒。仙仗煙霄正凝想，曉光浮動遠山青。
山居作報書竟夜有感戲成 岳珂
山居踰五旬，正以厭煩故。誰持故人書，剝啄扣我戶。奩篚旅庭砌，缾罌列桯廡。啟緘讀風簷，盈幅字如縷。頗欲從簡易，人事正如許。厚意來遠方，殷勤不容阻。還欲混俗塵，又覺初志誤。筆研久荒穢，肩腕仍旅拒。沈沈青燈夜，窗牖打風雨。聊激懶惰心，小出啽囈語。霜㕙比鉛觚，玉蟲剔釵股。隃麋方弄墨，擘繭更伸楮。始焉據几案，敏捷疑得趣。倏爾懷交情，恍惚接良晤。緘題甫一二，手熟漸四五。溪毛簡精粗，報貺祝豐窶。札胥謹印蠟，僕隸治筐筥。但知役羣動，不覺向五鼓。作勞耳屢鳴，倦寫目如瞀。低頭觸屏風，入鼻飲辛霧。欠伸忽三喟，靜念起百慮。吾生何太勞，窮處尚弗恕。仕皆係窮達，世豈忘喜怒。人以情見憐，我獨影相顧。謙勤福所基，傲放人共惡。當年衆楚咻，詎止雙蛾妬。生雖有遠志，願豈惜遐舉。偶因囿形質，莫與插翎羽。徒誇九垓期，姑了一夕苦。嗟哉且努力，掣肘無單父。
挽張貢父二章  其一 岳珂
龍津南國第，蟬冕左丞家。籙以文章䄠，人惟壽雋誇。秀庭看玉樹，喜帖報金花。揮涕東原路，悲風咽曉笳。
挽張貢父二章  其二 岳珂
江國三千土，才名四十年。君猶淹白首，吾欲問蒼天。鞮唱習池近，廛聲陶宅偏。功名獨遺恨，寂寞□□□。
十一月十五日忽苦舌瘍甚不能飲食憊卧一榻戲成 岳珂
君不見東坡昔步虎溪月，夜聽溪聲廣長舌。溪聲不斷流不枯，此段磊落真丈夫。一生吾伊換喑嗚，嗟哉三寸予豈無。公子搢紳陳禮法，枕麴無思噤如蛤。辯士說客談縱橫，叱牛惟解供力耕。爾來更自作奇痛，晝苦吟呻夜妨夢。伏床啜粥猶漓浪，臠肉持將堪底用。太倉受禾三百廛，大官烹羊俱鼎羶。瀛洲給膳稱學士，飽食端居今六年。生平元不負此舌，欲辦一奇了無說。更憎此舌工負予，乃復累我七尺軀。鴟夷榼載鸕鷀杓，向口低眉輒前却。齒牙助桀復摇落，誤殺流涎孤快嚼。仰天大笑絕冠纓，舌兮腹兮誰重輕。
宿溪聲閣望香爐峰偶成二律  其一 岳珂
閴歷煙巖古，琮琤雪澗橫。海潮秋八月，山雨夜三更。肯作隨流想，難忘潄石情。壯懷徒激烈，聊復以詩鳴。
宿溪聲閣望香爐峰偶成二律  其二 岳珂
廬峰三萬丈，鳥道度嶙峋。宿雨留前躅，清風絕後塵。誰憐石樓客，同是玉階人。謝屐須乘興，千年草木春。
山居感舊百韻 岳珂
昔在淳熙日，中興最盛年。身逢千載運，眼見五朝天。楚甸當澄按，岷江極泝沿。經途俱極險，問字始能言。衛國呼珠帽，閻公着玳筵。進思紅滿幄，便室白連椽。詔趁回衡雁，重聽下峽猿。講書聞嶽麓，論道識湘川。至治承三紀，康謠沸九㙻。親逢堯壽並，繼見禹功傳。階玉駢床笏，籯金課槧鉛。程書仍把學，句讀始精研。白髮沈詹事，青雲張集仙。遺經說東魯，大義指南軒。古郢十連地，脩門萬里船。歡呼瞻玉軑，恭請擁珠韉。全盛開京邑，升平沸市廛。民無買刀佩，士有誦聲絃。去國波浮鷁，炎陬瘴跕鳶。稍知遺枉白，僅齒與齡玄。附首丁寧切，垂膺涕泗連。止樊讒曖昧，皖簀恨纏綿。奏牒懷留語，慈親返故泉。名坊觀正獻，蕭寺餞忠宣。鼓笈來承學，摳衣接鉅賢。伊濂一宗匠，鄭鄧兩魁躔。持論聞忠厚，逢時正黨偏。僞名開建上，威燄張平原。國論幾沈痼，初心本怙權。朱彭承既倒，沈季助方燃。東閣陪公議，南州返客還。奮身從百戰，垂翅謁三銓。累載需將冠，中宵嘆著鞭。窮邊周障塞，訪古涉淮堧。歸抱遺書痛，親裁逸事編。紬藏金匱底，籲直玉階前。日射九關豹，風清列辟鵷。丁時旒十二，乙奏牘三千。鼙鼓宸心感，絲綸詔墨鮮。鑄佗光裂地，繪像煥凌煙。狐史無留憾，麟臺錄奏篇。賢書雖偃蹇，倉氏尚拘攣。大幕開丘鄧，從軍下宿漣。人謀自矛盾，民命困戈鋋。已矣椎銅虎，歸歟訪石田。哦松期埽逕，薦草又謄牋。掌庋斯文在，鳴琚大老先。扈祥纔列屬，鶴弔復題阡。甫畢三朞制，重登九寺聯。曾因陳戰守，尚憶奏蟬蜎。馮翊菟符佩，華亭鶴羽翩。弱翁慚美報，季子幸求遄。蘭省頻分帳，樞庭恰綴員。干時繇閫議，問俗許帷褰。平糴千倉富，防江萬鼓鼘。田疇免捐瘠，閭里僅安眠。戎監還文石，糧車抗使旃。龍荒潴廟璽，鴻筆研山園。爲訪平山柳，來尋九曲蓮。降胡啟膠轕，走檄更喧闐。位棘珪頒瑞，持荷袷在肩。登壇委寄重，仗鉞便宜專。間使誅妖福，堅城馘逆全。萬艘爭轉粟，九府亦流錢。詩禍興同列，天游□上元。閒僧偶傳誦，匪石遂銘鎸。學羿招彎射，漚陽厭老拳。了無虛券證，僅有巧言諞。幕府門生舊，勳家宿契堅。反身徒浩歎，齚舌謾思愆。皇上頒明制，公朝雪滯冤。復令修甬道，適遇奮空弮。憂職霜侵鬢，忘餐頰露顴。粗能供尺伍，何以報塵涓。忽奉樞機召，難勝束帛戔。迄孤朝仄席，敢望政齊璿。誤沐便蕃渥，重尋香火緣。九霄三境近，十閣五雲邊。倍惜筋骸老，空驚手足胼。支離賦囊粟，溫飽及華顛。喘月牛歌戚，嘶風馬憶燕。枕戈悲壯志，揭橐愧空饘。觸事常多感，懷安祇自憐。深山游鹿豕，交友半貂蟬。北海亡郗漸，南榮偃偓佺。餘生知有幸，世慮盍無牽。多幸偕癃老，清時釋絆纏。採芝從澗底，策杖又山巔。止足須關念，沈迷盍久悛。便須便潄石，勿使諉乘軒。垤蟻還驚夢，冥鴻願比騫。屋閒雲可宿，簷曝日常暄。適性頻移竹，忘憂更樹蘐。銜杯趁安健，卒歲樂周旋。往歲當流馬，歸心聽杜鵑。方眠不忘起，已病始知痊。鼯技羞窮木，羊腸易折轅。但令思憒憒，豈厭腹便便。逆旅還推枕，知音謾續絃。誰談少年事，爲我寫蹄筌。
寄道士楊休文 岳珂
羽衣來自閤山前，見說山中老散仙。出岫無心雲傍日，歸巢有意澗鳴泉。同襟汗漫尋常客，掉鞅文章四十年。我亦近爲猿鶴侶，試從香火結前緣。
己亥明禋恩封鄴侯感愧有作二首  其一 岳珂
靜即爲方動即圓，幼知棋局老饒先。封同桑梓一千戶，蹟遠蓬萊二十年。品祿幸猶容後隠，幹畬何敢擬前賢。只餘築室疑相似，三萬牙籤還儼然。
己亥明禋恩封鄴侯感愧有作二首  其二 岳珂
布衣所願極封留，佩印歸來正倦游。汗馬無功開上郡，鑄龜有意顧中流。南巡空負黄圖恨，北望還興紫陌愁。王國不煩謀主父，自憐支子亦通侯。
十一月二十七日步自虎溪至西寺摩挲率更舊碑近覽前聞人故游有感而賦 岳珂
龜趺千丈屹岧嶢，古寺殘僧正寂寥。律演金輪開印度，字遺石磴說隋朝。續題賸有名人蹟，接畛猶逃劫火燒。弔古未磨今古恨，又携筇策過前橋。
得閤門報以予班學士詔復賜衣带因懷初錫倏閲十年感恩紀事二首  其一 岳珂
憶昔除書下赤墀，賜鞶即日拜金閨。未容汗脚踏龍尾，先爲圍腰鑄褭蹏。紫詔一朝來蔀室，丹霄十載望躔奎。君恩一再知難報，誰賦維梁濡翼鵜。
得閤門報以予班學士詔復賜衣带因懷初錫倏閲十年感恩紀事二首  其二 岳珂
老去茆簷只負暄，重煩冠綬到柴門。紆金何有功名望，束带豈堪賓客言。璀璨章身同錫馬，差池接翼愧廷鵷。折腰重起平生愧，諉曰何知鶴在軒。
謝趙季茂海錯二律  其一 岳珂
珍殽惟錯遠持將，頼有詩情合得嘗。明月擘蚶分瓦礱，晴霞浴鱟露珠房。鰂烏鮆白螺開靨，蚷紫蝦紅鰾挾腸。雁斷閩山歸未得，把杯猶憶少年場。
謝趙季茂海錯二律  其二 岳珂
苜槃朝日照蓬蒿，消得長吟賦老饕。喜見監州有螃蟹，未須學士議車螯。案鮭三九漫青韭，斗酒十千無白醪。應爲近來詩思少，故將飲興發風騷。
己亥十二月十七日堂帖被召感恩二首  其一 岳珂
九天驛騎下弓招，葵日丹心識就堯。鸞鳳正應在阿閣，鶢鶋何事享簫韶。丘園有分容逋客，海嶽無裨愧聖朝。老病不堪心力倦，甫田勿歎莠蕎蕎。
己亥十二月十七日堂帖被召感恩二首  其二 岳珂
歸來三徑脫塵鞿，兩拜除書下玉墀。聖澤雲天何以報，臣心鐵石未全衰。馬蹄已負驅車願，鴻羽難勝漸陸儀。願把一犁祝膏澤，康衢擊壤樂清時。
二十七日復有旨除帥江西一旬之間兩奉除音再賦二首  其一 岳珂
披腹忱詞久未呈，浹旬兩詔下宸京。老臣何路通忱悃，聖主無私燭物情。鶴隴未渝耕隴志，牛衣空換錦衣榮。九重自是真知己，莫惜捐糜負此生。
二十七日復有旨除帥江西一旬之間兩奉除音再賦二首  其二 岳珂
郊廛不隔馬牛風，枌梓環陰跬步通。湖带江襟邦畛接，雨簾雲棟物華同。未須豫計荒三徑，幸有需章達四聰。尚想東湖海棠閙，祇今未改舊時紅。
香蠃 岳珂
金相玉質介爲裳，一騎紅塵自遠方。籍掛衆香椒桂國，身居大海水雲鄉。丁蠃薦醢體猶具，甲煎流芬名未亡。舉酒便應酬一醉，尊前風味試平章。
昨訪箳篂聞有繡帨之讌回車戲呈季茂 岳珂
慣聞嬌小處，繞带覓銀魚。授雁定同瑞，弄麞應誤書。生朝今日是，嘉讌早春初。無分陪湯餠，到門空返車。
病中未能訪鄧德載督參大監戲贈二首  其一 岳珂
昨朝華宴想清歡，今日床頭未整冠。已恨酒腸孤夜醉，更驚病骨怯春寒。多情條脫參差是，一抹琵琶錯雜彈。老眼眵昏正無緒，爐薌燼冷對蒲團。
病中未能訪鄧德載督參大監戲贈二首  其二 岳珂
老來病是惡因緣，白晝明窗思悄然。欲住又傾連夕雨，半醒似醉困人天。近拈吟筆塵欺硯，遠想江樓浪拍船。滿院杏花紅欲放，何時長笛醉風前。
春晴將游玉淵踐吳季謙待制馮可久武博山行之約先走長句 岳珂
康廬三萬丈，下有神龍淵。旁聯玉井並，仰溯銀河連。層崖積冰雪，斷岸藏風煙。崔隤五老峰，迸瀉三峽泉。鯨鯢碎紫霧，螮蝀開青天。脈疑海眼近，寒入山骨堅。澗草摇秋暉，谷花發春妍。其間地布金，到處題標璇。大哉象教尊，儼若螺髻仙。巍巍南宗栢，湛湛西方蓮。總持包萬法，卓犖棲羣賢。慈心鬼神仰，顯跡今古傳。遠令千聖境，容此一席顓。我昔宿命通，曾結它生緣。嘗聞祖師隠，上應帝釋躔。清宵珠石隕，白浪星湖邊。至今澎湃中，常欲光景燃。當時初卓錫，如昔睨采椽。浮雲常抗志，立雪思比肩。壯懷凌九疊，浩氣湧百川。山水爲高深，志節爭後先。永言縈俗累，茲游經幾年。猶想謝公屐，同整劉琨鞭。橋梁識昨經，歲月驚舊鎸。盍簪有耆碩，授館許款延。牛耳盟屢寒，馬頭月方圓。便思供糗飺，更擬焚蘭荃。先尋遺民盟，吹迹繡佛禪。策杖挂錢去，拂石看山眠。歸來廬山南，三士同陶然。
趙季茂以酒香蠃來適亦得京中遠致此品乃鮮者恨地遠不大佳擇十五殻爲贈 岳珂
海蠃風味冠東瀛，一種俱從香得名。畢卓醉醒甕猶卧，左車生致鼎堪烹。受餐敢返盤持璧，執訊不妨詩報瓊。有命其言君聽取，一生一死見交情。
奉賡趙季茂雪中感興二首  其一 岳珂
曉雪初明瓦，春雲密布空。酒驚蕃鶴遠，詩坐灞馿窮。訪戴無嘉客，和陶稱倦翁。應憐四十韻，衣带賀年豐。
奉賡趙季茂雪中感興二首  其二 岳珂
湓城一夜雪，處處飯籮空。青序回規運，蒼生比屋窮。傷心慨疆事，抱膝愧田翁。別乘應同志，憂時正願豐。
病中酬趙季茂 岳珂
雪窗病惱獨支頤，不解隨人舉酒巵。驚辨有時欺白羽，解圍無婦蔽青絲。驪珠滿袖勾吟興，鹿氅看山戀藥糜。莫訝牛腰聯未足，江州司馬例能詩。
病中午後登山閒步遥見園亭有翠帟張欄處久而識之爲張孝顯成趣軒蓋與緹屏油幙高會予病不得衝宴悵惘移時因以中孚澤所網鮮鯿侑以棠漪家醖併成四絕呈在席諸人  其一 岳珂
九折登山倚瘦筇，杏蹊眼纈早冬烘。翠雲遮斷神仙客，不許其間著倦翁。
病中午後登山閒步遥見園亭有翠帟張欄處久而識之爲張孝顯成趣軒蓋與緹屏油幙高會予病不得衝宴悵惘移時因以中孚澤所網鮮鯿侑以棠漪家醖併成四絕呈在席諸人  其二 岳珂
滿山桃李閙紅霞，曾約香山白鹿車。堪笑東風欺病客，攙先且到別人家。
病中午後登山閒步遥見園亭有翠帟張欄處久而識之爲張孝顯成趣軒蓋與緹屏油幙高會予病不得衝宴悵惘移時因以中孚澤所網鮮鯿侑以棠漪家醖併成四絕呈在席諸人  其三 岳珂
小池玉尺躍清波，病不開尊奈爾何。更倩棠漪吹柳岸，爲君小發醉顔酡。
病中午後登山閒步遥見園亭有翠帟張欄處久而識之爲張孝顯成趣軒蓋與緹屏油幙高會予病不得衝宴悵惘移時因以中孚澤所網鮮鯿侑以棠漪家醖併成四絕呈在席諸人  其四 岳珂
衝席丞郎酒斛籌，不關無面見春鷗。五鯖見說妨齋禁，留待明朝大白浮。
比聞趙季茂奉板輿行春甚樂予躍然效之是日乃值大風雨昏後倦歸則素月流天仍復晴矣自此連日春色尤濃杏已過雨紅英滿地悵然有作因寄 岳珂
棠湖有病客，破鼎支藥糜。青陽動新晴，兀兀厭坐馳。靜聞簫鼓閙，翠幰行春堤。柔風吹簾旌，杲日浮屏緹。行厨依竹裏，繡幙聯江湄。爲問來者誰，板輿雙侍姬。光彩照路傍，拍舞襄陽兒。病翁禪定心，久矣沾絮泥。一念忽隨喜，聊復相追隨。家人治尊罍，夜漏覘晨晞。擁被起躍然，不知筋力痿。破曉始三弄，衝寒纔一巵。爚如滿天星，湛湛開青池。晨光透戶牖，纖塵寂不吹。倏焉雲頭催，隨以雨脚垂。汀蘋振淅瀝，岸柳驚紛披。度塘如度橋，跬步窘且危。往謁乘驛使，席間如鼓鼙。主賓無軟語，僮僕侵寒肌。一坐禮敬疎，四顧面色黧。亟就兒女曹，疾駕掀重帷。擁爐共炙手，悔游仍攢眉。須臾呼酒炙，稍覺春融怡。棠湖暫紓望，苜盤充療饑。一杯復兩杯，膚粟欣平治。先登潯陽樓，次讀琵琶詩。來往信底忙，吟哦聊自欺。江柁晝摇兀，市聲晚啞咿。估客維岸傍，樵徑行歌歸。宿靄了未收，溟濛沾人衣。落莫興易闌，扶輿力將疲。却從名園游，款戶訪故知。蔬甲拆青嫩，池光摇碧漪。桑顛宿雞鳴，柳畔新鶑啼。主人相顧笑，謂此亦足棲。曾留長者轍，更著名人題。廬山三萬峰，一碧天與齊。千古真面目，庶幾今見之。遂開成趣軒，夕宴陳尊彜。庖鯖詫彫俎，幻火後眩奇。沙苑出細肋，好音來赫蹏。紙尾有醉字，恍如寫烏絲。意者天機全，落筆驚傾欹。長鱷白浪捲，踞蛤青雲期。佳客不我從，逸興何所爲。整鞅固已屢，鳴漏將何其。九衢月似霜，烏鵲仍遶枝。風乾路猶濕，雲淡星不移。已成歸兮賦，更作悵然疑。詰朝益明媚，一瞬變四時。天機豈易測，我惑寧不滋。嘗聞士之遭，臯夔異周伊。如何不後先，翻覆成嘑唏。昨何爲而寒，今何爲而熙。中間出一夕，乃爾變慘悽。吾昨解印綬，一舸來自西。天道皆自然，肯以陰晴窺。况此瞬息觀，詎可分兩岐。爲言獨醒者，今昔無町畦。從今好天色，更請還一鴟。東尋五雲谷，西渡三峽溪。杏開董奉壇，桃映康俗祠。景物看吐吞，冷暖隨呵撝。以此青田釀，酌之滄海蠡。藍輿乘兩肩，倒載白接䍦。真意浹三益，和氣重四支。持之藥吾疾，正可扶衰羸。明窗睡久酣，舊業荒於嬉。正當出囈語，走筆縈虹蜺。追書浹旬事，幸免然豆萁。
庚子正月彗見於室有詔求言因上己見有感作三唐律  其一 岳珂
天象占仁愛，宸心極戰兢。圖從甘石辨，言並禹湯興。有志酬消露，無詞贊履冰。至明昭萬里，先願燭西陵。
庚子正月彗見於室有詔求言因上己見有感作三唐律  其二 岳珂
美芹野人意，喬木世臣家。尺璧諒非寶，寸心元不遐。誰知劍門棧，已建鬰軍牙。所恨簫韶遠，不堪聞塞笳。
庚子正月彗見於室有詔求言因上己見有感作三唐律  其三 岳珂
糧府久關慮，騎官方應占。天心昭可卜，人事備當嚴。一葦江難恃，三巴民已殲。閉關還早計，璿玉不須覘。
戲作呈趙通判胡教授張總幹 岳珂
人言春游無不好，一日宴客三日飽。翁言此語特未定，一日宴客三日病。人生所願筋力强，問花訪柳同壺觴。老夫豈無少年狂，胡爲兀兀坐一床。憶昔少時事賓友，常有清尊湛東牖。稍長便不論升斗，纔對白衣輒搔首。東來三輔西陪京，二十四橋誇廣陵。萬椽紅蠟槌畫鼓，醒處傳杯醉中舞。何嘗一日不春風，酒光花艷詩興濃。兔肩鹿䏶坐據熊，急雪打面看雕弓。笑談千古一吷中，眼底頓覺四海空。可憐芳草長邊路，年少堂堂背人去。歡筵徙廢管與絃，粥鼎相隨朝復暮。塞砧街鼓總愁聽，凉月花宵等虛度。前旬作意趁萬紅，沈霪積雨仍多風。中間一日稍晴意，藥裹關心復思睡。無氈坐上老相如，昔時依幕今題輿。三君笑談忽與俱，使我捨策忘其軀。須臾把酒舌底滑，席地幕天醉鄉闊。明朝奇祟那可言，閉院重尋舊生活。回思北海酒不空，料應多病過于儂。坐客常滿更可疑，華佗已死將誰醫。
小園雙竹呈瑞二首  其一 岳珂
錦綳玉立紀雙清，瑞牒千年重得名。龍竹高標儼元致，熊湘素節凜皇英。質同隴麥兩歧秀，奇並庭柯連理榮。却羨此君尤特立，虛心直道不孤生。
小園雙竹呈瑞二首  其二 岳珂
曲檻紅闌小圃西，平池影浸碧玻璃。便同雙劍看龍化，未許孤奩舞鳳棲。連袂縱觀金谷妓，聯篇頻付錦囊奚。使符永擬章江去，且聽平安報帳犀。
豫庵三瑞詩 鵷竹 岳珂
雷雨新頭角，煙霄舊羽翰。聯根方拔象，接翼更停鸞。紫錦雙翻籜，青銅並倚竿。摩穹端有待，聊復護雕闌。
豫庵三瑞詩 蟬竹 岳珂
氣並陰陽正，仁無雨露偏。闔開知有地，奇耦自潜天。雖煥雙紋異，仍存一節堅。薰風動蟬腹，槐綠又鳴絃。
豫庵三瑞詩 龍竹 岳珂
夭矯青池近，騰拏碧漢遥。微風鳴嶰管，輕霧映鮫綃。舞翠槐齊秀，蟠青松後凋。終須還直道，勁節自干霄。
庚子三月二十七日又易守當塗四月十一日發辭免之牘書懷成二唐律  其一 岳珂
九重旒冕真知己，幾度弓旌憶款門。素志不爲溫飽計，赤心未報聖明恩。鶴汀雲雨暮應捲，牛渚風煙秋欲昏。休向長江問陳迹，浮梁孤塔不堪論。
庚子三月二十七日又易守當塗四月十一日發辭免之牘書懷成二唐律  其二 岳珂
去載西陲夏正初，首驚禹閣下除書。璇杓導旨方螭陛，珍圉迎釐又燕居。三見綸音傳詔璽，六看棨信到耕鋤。祇今又上公車奏，何日煙簑返老漁。
十二日諏吉受通議大夫告再書述懷二首  其一 岳珂
聖代論思秩，中朝博議官。尚紆郡邸綬，空著侍臣冠。歲月驚馳隙，功名儘畫墁。髀銷今已復，半世愧狨鞍。
十二日諏吉受通議大夫告再書述懷二首  其二 岳珂
五雲瞻觀闕，百印寫綸絲。有愧陪貂尾，何功復雁踦。精鏐肦紫磨，實匪咏緇宜。聖德知難報，規銅笑白髭。
上高趙宰同叔遺以誠齋集開卷偶見答徐宋臣監丞書云來帖告訴門生排根嘗聞前輩謂受人之恩而不忘者爲子必孝爲臣必忠蓋推是心而信其人也又聞惟以怨報德者爲不可測蓋以有人之形者必有人之情也故盧杞之於顔公敏中之於文饒之奇之於永叔邢恕之於君實孰測其報恩一至此極哉昔孟嘗君有一客孟嘗遇之甚厚而客每毀孟嘗或問其故客曰人皆譽君而我獨毀人必以我爲小人而以君爲長者此吾所以報君也前五子者其意將無出於此歟至如逄蒙殺羿之事孟子不責蒙而責羿然則先生之與門生其責果誰在哉或掩卷有感因筆紀意復紬繹身履者以補其闕凡四十韻 岳珂
古人忠與孝，不在工報恩。如水日夜東，豈必同一源。堂堂顔魯公，舐血來平原。鬼質不知何，幾作絕吭魂。大中白丞相，昔躡衛國門。幻作萬羊夢，投畀朱崖村。奇謗及師友，躗言動君尊。匪但死不瞑，大是生無根。我嘗究初終，要亦無足論。或以裏言掇，或趣主意奔。或從談笑生，或即利欲昏。初亦未有心，末乃成至冤。青簡玷齒頰，至今猶啍啍。儻無魏闕戀，誰使舌莫捫。森淅起奉冊，片頃那容存。牀笫本無從，何物能輊軒。脂垢亦易辨，誰解洿璵璠。如彼孟嘗客，亦已悔而反。正比蕭相繫，慰拊聊春溫。五人皆有爲，評訂何必繁。之子獨嗟事，畫牢訊書爰。反覆蹈生死，呵噓變寒暄。秋毫無所取，可驗牘背翻。自言復自渝，洗垢亦不痕。堂帖寫元奏，別白如珉琨。渠知褫鞶枉，端由吠聲喧。天定能勝人，白日開戴盆。只於揭紙間，了了窮所元。不特玷盡磨，那復恨可吞。但觀斯人心，雖踵五子跟。居然蚤虱微，而比蛇與蚖。抑觀誠齋書，理到詞不煩。有形斯有情，相比如箎塤。而於五子中，乃復加詐諼。旋觀逄與羿，端在友弗掄。毀玉自出柙，扣金能反轅。割席懷共耕，知幾當賜膰。齚舌漫爾爲，揩眵愧吾惛。正須起九京，相與澆一尊。江湖兩相忘，再拜師至言。
睡起三絕  其一 岳珂
睡起東窗日已紅，扶頭宿酒未惺鬆。南陽一夢何關醉，自愛終身作卧龍。
睡起三絕  其二 岳珂
天色今晨已放晴，鳥烏亦覺有歡聲。幅巾自是便疎嬾，飯了花間取次行。
睡起三絕  其三 岳珂
五更展轉待晨光，到曉瞢騰入睡鄉。却是金門早朝客，千金不博枕中方。
自歲前逮夏初日始辭免有感而作 岳珂
憶昨除書賜召環，聯翩觚槧不曾閒。醉吟久負雞豚社，奏牘頻登虎豹關。求倦得忙三易地，自冬徂夏半年間。□□□□□□□，□□□□□□□。
梳頭二首  其一 岳珂
白髮三千丈，斯言若未公。下梳驚落雪，倚檻且晞風。自笑雙蓬鬢，今成一禿翁。晨招幸無與，姑免誚頭童。
梳頭二首  其二 岳珂
長記涪翁語，無塵有髮僧。無塵方願學，有髮亦何曾。學士年年樣，車門日日乘。二毛猶勝我，不必愧鬅鬙。
塔燈六言四絕  其一 岳珂
金輪示現清夜，火樹高騰碧虛。說法未回坡應，冊勳先到鐘魚。
塔燈六言四絕  其二 岳珂
七層靈燄自照，萬里劫風不吹。烽信斷無澤國，神光恰似天池。
塔燈六言四絕  其三 岳珂
中天半倚寥泬，大帝高居鬰蕭。已訝流鈴擲火，還疑絳節來朝。
塔燈六言四絕  其四 岳珂
碧落星移象緯，紅光影射鮫宮。甲煎千門初啟，明珠九曲先通。
喜雨 岳珂
去年春旱種不移，後來雖雨那及時。至今田野有菜色，麥熟未救民啼饑。今年雨澤知時好，出水秧針隨處早。晴無十日雨輒隨，雨及一犁日還杲。天心一念本好生，去年今年何愛憎。古來藏室五千字，每歎凶年由大兵。祇今崆峒纔小熟，溝壑未甦猶五六。兵端倚伏詎可量，且願藩籬謹西蜀。
四月二十日被以郡事入奏之命再賦二首  其一 岳珂
五雲堆裏望觚稜，二紀周南夢未曾。四輩兩年勤詔札，九重一念乂黎蒸。烽臺雖有深秋燧，雁塔應無曩日僧。豫備正須如雍國，不妨德業頌高昇。
四月二十日被以郡事入奏之命再賦二首  其二 岳珂
去年冬暮拜弓招，槐夏重承接畫朝。錫馬敢期先雨露，冥鴻自愧點煙霄。沙墀有路瞻唐表，瓦缶何堪溷舜韶。歸郡定應遲六月，却從故迹問凌歊。
予園泰堂之傍有奇石小有有洞箭括有門車箱有谷高廣雖不袤丈而嵌空之勢宛若飄動暇日獨坐對玩移晷因賦 岳珂
池邊歷平蹊，果下動游鞚。一笑未心領，萬象徒目送。淵渟歷危檻，目景眩華棟。閒情晻不舒，倦思悄如瞢。忽驚鵲噪簷，恍類雞發甕。坐開蒼玉壁，平揖青瑶峒。疇昔果安在，奔走比嶽貢。仰觀箭括門，廣宇豁晴霧。右開車箱谷，盤道陟微衕。中天隠日月，遥海插螮蝀。居然袤丈間，有此具美衆。老夫生平嗜，酷好泉石弄。天巧謝斲削，人爲謾摶控。尚憶三神游，俛記十年夢。踞龜曾食蛤，騎鶴更笞鳳。覺來海山蒼，倏見雪竇空。便疑勢崷崒，獨欠波澒洞。捧罌喜對酌，岸幘發孤諷。此兄定絕奇，吾意當折衷。一笑問阿章，試與評伯仲。
新荷出水 岳珂
貼水初翻紫玉團，忽驚矗立傍闌干。瑶池七日來青鳥，玉鑑孤奩舞翠鸞。曉露走槃珠顆瑩，晚風颭蓋雪衣寒。從今十丈開花面，太華峰頭更一看。
舞鶴四絕  其一 岳珂
九臯仙子老芝田，小立清池阿那邊。忽作霓裳羽衣舞，天機未信祇魚鳶。
舞鶴四絕  其二 岳珂
曾見中庭舞素衣，夜涼桂殿玉笙吹。夢回一曲天風杳，正是華亭振萬時。
舞鶴四絕  其三 岳珂
臨臯亭下翩躚客，縞袂玄裳憶舊游。推戶惘然尋不見，笛聲猶認紫貂裘。
舞鶴四絕  其四 岳珂
一川翠毯淺蕪平，上有鶑簧百囀聲。萬里煙霄看鷺振，一池鼓吹謾蛙鳴。
簡吳季謙堅他日柴桑之約時季謙有潭帥之命二首  其一 岳珂
幾年諸葛卧南陽，蠡澤春風詔趣裝。丹檢紫泥來四輩，碧油紅旆又三湘。不關富貴干旄戀，要看功名汗簡香。雪汁蓬婆漸秋水，好扶西極漢天長。
簡吳季謙堅他日柴桑之約時季謙有潭帥之命二首  其二 岳珂
君今西上我東馳，一醉相從又幾時。星變十年占軫野，風寒兩地說江湄。憂時有慮慮須早，了事欲歸歸未遲。年齒官班略相似，伴閒頻記樂天詩。
五月九日登舟聞迓卒鼓角發嚴 岳珂
古郡裁儀自太平，百艘初奏夜嚴聲。漁撾鼓史催三奏，龍角單于動五更。岸柳青煙留帳飲，堤蓮紅焰耿紗明。津亭獨坐逌然笑，不似池蛙兩部鳴。
將發琵琶亭 岳珂
前歲西泝鄂，今歲東入吳。同一琵琶亭，行客各異塗。當時白傅恨，陳跡久榛蕪。豈特無遺音，榛蕪今亦無。突兀眼前屋，丹堊塗{木咨/木}櫨。廢興曾幾時，傳舍同蘧廬。已見兩折柳，於此餞老夫。昔持使者節，今發追鋒車。我則齊出處，世自分榮枯。而況天地間，萬變同須臾。我觀商婦者，瑣瑣豈足書。琵琶本常技，何地無此徒。夫販浮梁茶，婦即空舟居。長吏濕青衫，禮法毋乃疎。樂天子牟心，一念存江湖。詎關蝦蟆陵，維以懷故都。譬之澤畔吟，此語非寓歟。蓋嘗考遺集，一事曾同符。聞歌鸚鵡洲，尋聲得幼姝。倚檣泣明月，清淚垂真珠。夫君當此時，正屬典午初。不應奇謗後，無復思廉隅。六義有比興，觀洧傳洵盱。託物皆一理，實事那相須。人情伏與妬，所值分賢愚。低眉終不說，正恥悻悻俱。初意祇如此，膠柱何足拘。子折武昌柳，予宅潯陽廬。二詩端可識，一笑聊洗誣。明朝重回首，撾鼓催征艫。
舟過庾樓 岳珂
得名元自庾西陽，秋夜何關舊踞床。坐上參差雉橫堞，檻前來往燕歸檣。騷人雪月撩新句，游子風雲憶故鄉。何日君恩粗能報，苔磯從此濯滄浪。
白水浦懷王建寧 岳珂
南朝舊見王忠武，此地曾屯千萬兵。十里荒蹊秋兔健，千年陳迹暮鴻征。無衣空縕包胥志，遺幗終留諸葛名。落日英雄滿襟淚，鳳凰倚徙正孤城。
排灣遇風對岸即彭澤舊縣二首  其一 岳珂
隠約山藏霧，砰渹地起雷。黑風吹海立，白雨過江來。齊樂正應爾，沛兒安在哉。雄雌誰與辨，試上楚王臺。
排灣遇風對岸即彭澤舊縣二首  其二 岳珂
岸上蘆摇首，門前柳折腰。千年已陳迹，四海又驚飈。宿翳何當浄，高風幸未遥。柴桑那可見，身世且漂摇。
發排灣過小孤彭郎祠下遂宿馬當 岳珂
山小孤，磯彭郎，中納百谷吞三江。江流澎湃不可當，勢比折木傾銀潢。渴龍一支走馬當，宛然天驥初騰驤，回韁矗立江中央。西從岷峨暨睢漳，南派五湖通三湘。後先奔走爭回翔，前驅怒氣軒且昂，倏然過此意消洋。儼然天子朝明堂，坐受萬國來氐羌。五瑞咸輯珪與璋，拜舞軒陛心俱降。我聞乾坤融結盤古開混茫，流峙異勢分輿方。巍巍神禹治水平懷襄，底乂一意先荆揚。此山綠字元弗詳，脫略丘垤登毫芒。後人考古徒縑緗，未覩此石天經地紀之維綱。君不見古馬當，今馬當，記牒雖漏處有常。上焉柱天植極扶三光，下焉立地作鎮安八荒。磅礴杳靄排穹蒼，削平澒洞壓鴻厖。萬熒棋布高蓋張，百靈臣伏絕影藏。坐使四海順流中古無濫觴，噫哦偉特那可量。我欲用世取所長，便當提作朱亥神椎椎獝狂。北絕大漠梟名王。何空更度金浮梁，一拯墊溺躋康莊。連山疊阜化囷倉，盡飽萬姓饑火腸。持此報上歌如岡，徧開壽域同畛疆。自今永永三十六萬歲，淳古比九皇。山岧岧兮江湯湯。
過雁汊 岳珂
駢集千艘岸，喧挐百吏聲。黄旗優仕賈，白奪困商程。吳楚方憂蹙，研桑謾計贏。坐觀還一笑，關市古無征。
便風經雁汊宿荻港是日舟行四百里三首  其一 岳珂
近岸千帆閲，雄襟一昔舒。雲程排沸浪，風御翼澄虛。塊歷過都馬，波翻縱壑魚。經旬嘆淹滯，此理盍乘除。
便風經雁汊宿荻港是日舟行四百里三首  其二 岳珂
羊角摶扶日，鴻毛迅順時。天心應有爲，吾道復何疑。岸燎開戎捷，磯神助好詞。倚檣聊一笑，且試楚襟披。
便風經雁汊宿荻港是日舟行四百里三首  其三 岳珂
瞬息四百里，經行三十年。此時真縮地，當日信梯天。岸過人回首，山浮浪駕肩。望塵何足羨，禦寇正泠然。
入蕪湖港過吉祥寺 岳珂
昔時曾訪後山松，天道那令霸業窮。夾岸人觀新太守，擁門僧認舊詩翁。隠磯漫指六朝事，魯港嘗淹五宿風。從此片帆湖際去，只應日在瑞雲東。
黄池 岳珂
易取日中市，陶居天下衝。南琛下甌粵，西旅輯巴庸。四顧斷登壟，萬家塿聚蜂。寢丘端不類，何以洿吾封。
曉過固城湖 岳珂
放船快度固城湖，十幅輕帆日未晡。東望金陵千嶂遠，南浮銀壩萬艫趨。歌聲隨地參吳楚，沮澤經春畏稗蒲。却認棠磯尋釣艇，只憐無影浸康廬。
銀堰 岳珂
舊說金爲土，今聞銀灌城。古人真作事，後世祇虛名。籌策雖曾立，厫倉竟未成。道旁誰築室，吾欲誦坻京。
久不雨裏河舟不可行戚橋平氏小舫在東壩予介紹假之以行 岳珂
裏河累月雨不時，河流一綫田拆龜。馮河無地訪一葦，有舫艤岸知爲誰。尺牋扣問真漫與，白頭雖新還亟許。從來遇合無古今，中流一壺真千金。
夏旱三首  其一 岳珂
去年旱勢已殊常，今歲農家更可傷。支港鮒臣空涸轍，大田龜兆未移秧。祇今已是眼滴血，此後應無肉補瘡。蟣虱小臣惟痛哭，第憑宗社叫蒼蒼。
夏旱三首  其二 岳珂
宣昇接境古高圩，多稼連雲號上腴。水毀木饑猶解有，刀耕火耨故應無。瓠肥何計今糠覈，草竊空憂古葦苻。昨夜濃雲望東北，祇應雨脚在三吳。
夏旱三首  其三 岳珂
問津六輔到長安，滿目疲羸不忍觀。耕耨又孤今歲飽，蓋藏尤比去年難。綺羅有目須令見，鐵石爲心方自寬。欲借玉階空悵望，救民無術愧空餐。
東壩以裏沿岸人家皆對門植葦於小嶼不曉其旨漫成四絕  其一 岳珂
岸傍幾曲住人家，淺嶼排門種荻花。縱使秋聲常索索，斷無司馬聽琵琶。
東壩以裏沿岸人家皆對門植葦於小嶼不曉其旨漫成四絕  其二 岳珂
萬里江濱長野蘆，西風元不費工夫。兩京薺菜論斤賣，耳目由來喜所無。
東壩以裏沿岸人家皆對門植葦於小嶼不曉其旨漫成四絕  其三 岳珂
北都舊産無淇竹，見說園池蘆葦多。漲綠不妨夜來雨，更須別浦聽鳴荷。
東壩以裏沿岸人家皆對門植葦於小嶼不曉其旨漫成四絕  其四 岳珂
曲江西畔鎖離宮，細柳新蒲日日風。想見千門映春綠，君王未見碧成叢。
三塔渰圩下二首  其一 岳珂
暑風空戰荻蕭蕭，盡日舟行淖沒腰。曾見決堤憂螘漏，未聞涸轍縱鰍跳。成渠致利今無鄭，具備先時古有堯。安得圩圖比安上，憂時如俠奏清朝。
三塔渰圩下二首  其二 岳珂
深不堪桴淺不浮，百艘鱗戢賈胡留。如泥乘橇禹行水，以力嬰天奡盪舟。生息便疑吹野馬，陂陀正恐見淵虬。君行遲速何須問，且爲斯民恥內溝。
三塔寺寒光亭張于湖書詞寺柱吳毅夫命名後軒二首  其一 岳珂
竹裏逢僧院，殘碑不記年。雁題三崒堵，龍化兩魁躔。寶正號應紀，元豐墨尚鮮。寒光定何似，誰放五湖船。
三塔寺寒光亭張于湖書詞寺柱吳毅夫命名後軒二首  其二 岳珂
雲煙千嶂遠，風月四時新。笠澤昔魯望，鏡明今季真。何時脫塵絆，來此寄垂綸。一艇葦間宿，寒光長是鄰。
渰中水淺輿從下水肩舟二首  其一 岳珂
揚塵驚淺瀨，平陸比通津。絕臏正扛鼎，化身如轉輪。未輿譏代畜，不狩媿懸鶉。誰借商巖手，一篙煙水春。
渰中水淺輿從下水肩舟二首  其二 岳珂
水面平如砥，湖心淺不波。駕肩同作楫，袖手莫談河。不見成橋鵲，空傳度磧駝。勞生正應爾，空愧白鷗莎。
嘉定丁卯余守槜李召還郡人見餞於三塔灣偶至此寺因名有感 岳珂
往年曾佩雙湖組，古剎猶題三塔灣。墮雁重尋湖浩渺，斷虹渾記水回環。兩州隔涉名無改，二紀棲遲老復還。病衲雖無分別想，經行莫作少年看。
去歲五月二十八日發雪錦亭以六月旦謁富池而行是夜始望見廬山今歲以此日正在湖渰中念歲月之倏忽驚道途之勞勩回首感歎二首  其一 岳珂
雪錦亭前夕照紅，興唐寺下曉聞鐘。傷心楚水又經歲，回首吳雲知幾重。萬里同盟祇鷗鷺，三江嘯浪憶魚龍。如今且對湖光裏，八九重開夢澤胸。
去歲五月二十八日發雪錦亭以六月旦謁富池而行是夜始望見廬山今歲以此日正在湖渰中念歲月之倏忽驚道途之勞勩回首感歎二首  其二 岳珂
去年今日富池頭，浩蕩風煙卷雪樓。湖海百年雙鬢老，荆揚兩地一萍浮。河斜左界流清夜，雲密西郊望有秋。通塞隨時何必問，明朝又放溧陽舟。
火雲 岳珂
清晨洗月露，雲色已如血。惟憂農畝枯，敢嘆征途熱。瀕湖十萬戶，旦旦望霓切。龍骨夾岸鳴，盡暮不暇歇。祇今牛犁地，已作龜兆裂。平湖三十里，泱漭幾盡竭。矧此一綫渠，而不比涸轍。天閽高莫叫，歲事漸無說。如予方懷章，何以救餘孑。回首望堯雲，憑風哀涕雪。
病虎行 岳珂
長風吹谷白日暗，曠野人稀雲黯澹。狐狸嘯舞豺狼嘷，病虎妥尾行蓬蒿。天寒泉凍山骨高，皮枯髀痒霜爪搔。紛紛晴雪爮落毛，垂頭帖耳身腥臊。羣鴉槎牙噪古木，燐火半青新鬼哭。走麕過前不能逐，目視眈眈蹲樸𣙙。毛風血雨天地肅，何日跳踉看食肉。天生萬物有盛時，當年一嘯天助威。坐看雲起行引兒，當塗寧復論老羆。一朝老去守巖竇，落葉滿山冰雪後。壯心空在筋力疲，寂寞長饑眠白晝。古來豪傑多沈淪，不用爲鼠皆若人。范雎折脅西入秦，內史長嘆田甲嗔。可憐百獸爲披靡，轉顧不如圈中豕。男兒奮跲亦渠似，肯復虛爲倚崖死。君不見南山白額曾報恩，牆頭金枕投何人。
浩歌行 岳珂
浩然一氣古到今，古人無愧惟此心。青天爲幕地爲席，醉裏聊作烏烏吟。君不見人生所重獨名謚，一代簡書耀青史。當時命名偶然耳，跖聖丘愚果誰是。又不見人生所願在貴豪，汾陽鐘鼎顔簞瓢。祇今等是一堆土，寧識生前時所遭。或言惟勢可凌物，旦作參軍暮蒼鶻。富方煉炭貧牛衣，上下升沈總飄忽。又言有才堪動人，文章不過紙上塵。卿雲復生鮑謝作，我亦不識知誰真。書函闔開古所患，萬札千緘漫堆案。當年京洛驛走塵，未見遠官救劉晏。人情炎涼今所同，鞠𦜕却篲壽迺公。小兒坐睡觸屏風，亦復諂語無所容。回思一拙勝百巧，囊粟侏儒先亦飽。纔從埽軌學𢾅門，邊上鋤犁不相保。又思三窟寄一身，東來入淛南入閩。已慚下車馮婦笑，又恐顧影癡兒嗔。一壺一鍤醒復醉，便作劉伶藉糟計。易園蓊蔚棠湖清，席上老兵未渠異。一花一柳春復秋，更效凝式東西游。池荷漸衰棗紅近，卹緯那免孤嫠憂。噫嚱人生萬事大似繭抽縷，百緒千端無物不如許。歸歟一曲浩浩歌，堯舜揖遜湯武興干戈。從來劍佩常相磨，天地萬物如予何。淵明嗜酒稱第一，不知寄傲義熙除酒更何術。雍端但愛栗與梨，借使無此未應對酒成白癡。樂天僅識廬山奇，肯信琴書泉石不堪引妻兒。青山獨往苦不早，自是金谷白首同歸有何好。浩歌對山開酒罇，看到月墮黄金盆。往來正爾勞季布，賢佞豈必關王尊。胸中浩浩顧所存，貫珠擊節何足論。我不能苦身刻骨爲名抵死求媚嫵，又不能南柯北牖指夢所歷爲喜怒。權勢文章共生死，諛書囈語相推許。爲身擇地已爲累，隨戲逢場亦何補。凜然浩氣天地間，眇視萬古同人寰。滄溟易狹杯芥寬，北斗柄爛銀河乾。浩歌正爾吐天籟，風月笙竽均一噫。來者浩浩不可期，指此無愧惟心知。青山白雲隨所之，浩歌更賦歸來兮。
玉唾壺 岳珂
古來玉唾壺，歌罷壺爲缺。憂時一片心，常惜志士烈。鸊鵜瑩出昆吾刀，截肪溫潤如切膏。悲歌聲動行雲高，何愛一闋稱世豪。馬生冀州北，未省能伏櫪。骨拳鬃禿刓四蹄，鳳膺赭汗人不知。夕陽芳草顧影嘶，猶憶振鬣天山西。可憐歲華暮，萬里瑶池路。鹽車轆轆踰太行，夜然枯草晝服箱。上天振策無王良，徒有此志今未忘。荆山韞明月，良工斲不徹。抱璞昔三刖，曾泣卞和血。既斲復毀不可磨，尊前對酒聽浩歌。唾壺雖缺璞更多，騏驥不生奈老何。
中橋二首  其一 岳珂
過了平湖又小溪，却從蕪徑訪多歧。如何江上乘風鷁，化作泥中曳尾龜。誰遣旌旟行沮洳，定知鼓吹宅漣漪。中橋咫尺末由到，且作吳兒玩水嬉。
中橋二首  其二 岳珂
澤國何村不著橋，中橋跬步即雲霄。青帘望市雷鳴腹，黄帽推船水沒腰。六月彤雲摇旱火，一潮清浪捲晴飈。平生未慣舟行陸，鐵石心腸也合消。
泥行終日至晡始抵中橋六絕  其一 岳珂
終日泥行足半胝，中橋望見已多時。一篙不得風漪力，早被青帘聖得知。
泥行終日至晡始抵中橋六絕  其二 岳珂
平川煙草碧如煙，曲摺琉璃翡翠田。一水分明度舟檝，如何平陸却推船。
泥行終日至晡始抵中橋六絕  其三 岳珂
農家未補眼前瘡，却種湖田作旱糧。別浦誰家夜鳴艣，踐殘一半不成秧。
泥行終日至晡始抵中橋六絕  其四 岳珂
兩岸黄苗半跬深，媷餘短髮更傷心。莫疑一點無生意，盡是田家眼內針。
泥行終日至晡始抵中橋六絕  其五 岳珂
歷盡清灣日已晡，斷虹吹浪過平湖。兒癡不識中橋影，問道前山有雨無。
泥行終日至晡始抵中橋六絕  其六 岳珂
到得中橋一徑斜，岸傍沽酒兩三家。長年醉卧桑陰下，鼓吹猶煩兩岸蛙。
夜宿橋岸 岳珂
裊纜宿前灣，平蕪泱漭間。舫移星在戶，岸迥斗藏山。淺瀨不勝揭，浮生何日閒。夜深聞過艣，知自溧陽還。
問道宜興二首  其一 岳珂
買田陽羨說東坡，想見溪山勝槩多。曾是中營誇繡帽，尚傳遺廟鎖雕戈。斬蛟義槩人猶記，化蝠仙蹤事易訛。我欲問津先訪古，古靈題蹟試摩挲。
問道宜興二首  其二 岳珂
粹儀夾綻盛花鈿，人說先朝祀玉仙。罨畫有溪春不老，煉丹無竈古空傳。乞靈賸擬羞蘋藻，養性何勞學汞鉛。書閤蒼龍應不遠，爲君重寫白雲篇。
過謝䃮渰 岳珂
蒹葭曼衍浪縈回，波面雖平路不開。溝瀆行舟休剡木，坳堂浮芥欲膠杯。人如鳬雁俱游耳，江有魚龍安在哉。但說渰名吾亦畏，輔渠有路莫重來。
遇順風 岳珂
身世漂摇似轉蓬，歷湖經渰任西東。凌波小試檜松楫，宿露飽親葭葦叢。兩岸居然驚脫兔，一帆從此迅冥鴻。到頭天意君須會，吾道區區端未窮。
楊梅 岳珂
渰歷三家市，梅垂萬顆酸。烽池看火樹，嶁室試金丹。風露盈籃重，冰霜透齒寒。它楊應不類，留與子雲看。
六月二日乙丑濫溪大雷雨 岳珂
人言夏月雨甲子，赤地千里真旱祥。今年六月天久亢，平疇龜坼田禾秧。農夫慟哭眼滴血，郡邑奔走焚巫尪。油雲勃興杳無際，涸轍渴想惟西江。誰能逆計休與咎，且願炎熱澆清涼。凌晨望霓到日暮，屯膏雖施了未光。萬夫喁訴百澮竭，風伯一埽還穹蒼。那知天意極仁愛，爲民之慮尤周詳。摇光一夕動北斗，濃霾五夜迷東望。赫曦再見耀亭午，童謠忽憶歌商羊。快哉雄風起蘋末，玉女嚂笑叫阿香。盡傾天瓢灑甘露，五丁仗劍分銀潢。桑麻油油粟旆旆，稻苗鬰鬰溪湯湯。葭蘆起舞岸柳揖，農家欣喜幾欲狂。向來羣心已誤見，俱謂時數無金穰。詎知瞬息變呼吸，頓使空廩還千箱。彼管窺天蠡測海，妄以時日肆度量。亦復委曲致避就，聊徇世俗拘陰陽。天於萬物乃如此，大造生意何可忘。嗟乎得隴仍望蜀，更乞一剪田中蝗。
道中思廬山 岳珂
廬山三百里，巨浸壓宮亭。勢接九江匯，峰連萬古青。淵源開道術，哤幻雜仙靈。厚地蟠奇秀，雄標動杳冥。濃嵐晨歷歷，流水夜泠泠。雪擁瓊瑶障，花繁錦繡屏。吾居嘗靜對，親處異空聆。瀑布手自酌，斜川身所經。龍淵敲短策，鳥道絕危陘。正派尊涵泳，高山有典型。揭來三涉徑，知閲幾周星。白傅松猶在，陶潜菊未零。堅高思並轍，今古共忘形。便擬安圭竇，終期老澗坰。忽嚴大君詔，言駕小侯軿。一別門垂柳，重觀階換蓂。出山羞小草，浮海又流萍。頗覺登山屐，翻成泛宅舲。回頭看豹霧，望眼隔鸞汀。縱抱知還志，何時振倦翎。
寄江州趙倅季茂二首時過溧陽舟中正遇順風張帆  其一 岳珂
扁舟初下投金瀨，忽憶湓江趙治中。才氣當年凡事別，詩盟近日與誰同。何當解印乘歸興，想見隨橋亦順風。茶竈筆床淡生活，一帆先借老龜蒙。
寄江州趙倅季茂二首時過溧陽舟中正遇順風張帆  其二 岳珂
庾公樓上憑欄時，一片歸雲費夢思。鄉國情懷應念我，江山風月定分誰。青衫休爲墓陵濕，紫氣先尋牛渚期。好是初秋藕花候，蛾眉尊酒正相宜。
寄胡教授二首  其一 岳珂
西風送我溧陽溪，終日篷窗祇有詩。黄篾未妨床著筆，青緺不管鬢成絲。雁隨去訊勞君問，鷗憶同盟尚我隨。想見歸舟不多日，一樽牛渚訪秋期。
寄胡教授二首  其二 岳珂
潯陽江上無氈客，別後音書杳未通。蕉鹿定應隣左計，蓴鱸端是待西風。謾懷離思人猶遠，欲寓吟情句未工。朝列鵷鴻問消息，一牋莫靳寄詩筩。
寄高建寧尚書二首  其一 岳珂
鶴書幾到闔廬城，見說君王憶姓名。衡嶽雲開傳諫草，考亭月冷見文盟。不從金馬登丞輔，却托銅菟煩客卿。天意未應無定據，管教吾道致升平。
寄高建寧尚書二首  其二 岳珂
已分耕畦老一犁，天風吹夢入枯溪。誰憐北垞騎牛背，又踏東華放馬蹄。槐綠不妨穿禁漏，棗紅便覺動邊鼙。歸途願請平戎策，政恐曹裝趁詔泥。
天申萬壽宮 岳珂
湖㳇溪邊春草青，張公洞下泉泠泠。兩行松檜列旌纛，中有金堂開福庭。壯哉神力出杳冥，樓觀矗立排巖扃。焜煌金碧儼相照，刻石猶紀唐朝銘。中興天子授舜禪，壽宮晨候祠官星。紫衣敕使易霞袂，白茅羽士迎雲軿。頗聞當日動乾象，二十八宿摇天經。奎鈎寫題月兔泣，昭回雲漢爭晶熒。至今榮光猶炳耀，百爾呵護煩山靈。玉仙紵像羅珓卜，昭應奎寶模牌形。朅來正值天六月，栢城將泫秋露零。芝輿望幸已絕覬，蒿悽觸感徒靡寧。岫雲無心出而雨，谷風振響流爲霆。石堪礪齒定何似，流欲洗耳將誰聽。嗟哉行役久勞勩，如鳥知倦纔振翎。燒香臺邊聊倚策，煉丹竈上方絕陘。由下瞻仰始知悔，扶力已竭那可停。衆皆徇目且徇耳，我謂獨往非獨醒。從初秘祝本何益，中休端自明德馨。周家克敬綿萬億，自今葉葉皆堯齡。
張公洞二首  其一 岳珂
祚紀千齡運，名標二代仙。鵲鳴應徙地，蝠化已先天。風洞疑無底，丹爐信有緣。祇應巖下弈，爲我一跫然。
張公洞二首  其二 岳珂
馿跡驚初踐，鷹盤若有靈。石橋通便戶，金鑰鎖硃庭。滴乳看成像，登臺仍刻銘。更憐國山字，真欲比云亭。
晨日湖㳇至青口有數老父携筐筥拜道旁問之則山居之民紹定中嘗以摘山爲香蘭寨兵所擾予時將指淮東爲直之適見騶從聞予之姓曰是姓稀必吾官也以新茗爲贄予笑遣去遮道不已因感其意却而謝之有賦 岳珂
路傍迎拜正紛紛，尚憶鋤山話事因。老去可憐心尚在，姓稀猶是耳曾聞。驛追少日傳行客，犬吠多年絕過軍。慚媿一錢無以稱，殷勤寄語若耶雲。
過啄木嶺暑暍憩道傍移時始行三首  其一 岳珂
啄木侵雲起，流金正日中。澗深猶斷港，山崦略無風。自是人來去，何關暑藴隆。羲皇正高卧，多媿北窗翁。
過啄木嶺暑暍憩道傍移時始行三首  其二 岳珂
憑軾汗如雨，低簷氣若炊。垂頭疑大病，駐足便多時。輿隸爭陰樾，家人薦藥糜。吾生黨行道，暑暍亦奚爲。
過啄木嶺暑暍憩道傍移時始行三首  其三 岳珂
鳥道度嶮絕，禽名通古今。築亭聊駐馬，息木未成陰。路峻天應近，崖幽霧更深。畏途猶避熱，坐有躡雲心。
望北關門 岳珂
萬里雲開瑞日明，雕甍遥接九重城。觚連丹鳳紅雲繞，關度青牛紫氣迎。新第千門俱改觀，舊溪二紀漫關情。今宵且向橋頭宿，又聽鼕鼕打六更。
六月二十一日內引賜對緝熙殿玉音宣問漏下數刻將退賜金幣香茗有差既而御筆除長地官將旨八路復賜一札兼鎮姑孰敬紀感遇以昭恩榮四首  其一 岳珂
曲廊青瑣午陰遲，一朶紅雲擁緝熙。便座詢猷親帝問，近璫承詔引朝儀。小臣曾是鵷鴻舊，夙幸還瞻龍鳳姿。出殿陛郎驚漏下，兩行簾日影參差。
六月二十一日內引賜對緝熙殿玉音宣問漏下數刻將退賜金幣香茗有差既而御筆除長地官將旨八路復賜一札兼鎮姑孰敬紀感遇以昭恩榮四首  其二 岳珂
二紀身陪獻納班，今朝始得拜金鑾。褭蹄范鑄分天馥，鮫織開奩薦月團。奎壁近霑琅鈕濕，斗牛直射寶光寒。糜捐雖有平生志，自覺君恩報稱難。
六月二十一日內引賜對緝熙殿玉音宣問漏下數刻將退賜金幣香茗有差既而御筆除長地官將旨八路復賜一札兼鎮姑孰敬紀感遇以昭恩榮四首  其三 岳珂
曾窺遺制辨中朝，更帖驍游八座貂。空有丹心酬雨露，詎應赤脚踏煙霄。人繇汲汲知堯舜，我豈區區事管蕭。不是鸞臺勤再詔，狂言何以發芻蕘。
六月二十一日內引賜對緝熙殿玉音宣問漏下數刻將退賜金幣香茗有差既而御筆除長地官將旨八路復賜一札兼鎮姑孰敬紀感遇以昭恩榮四首  其四 岳珂
單軺從此歷湖陰，自愧便蕃聖澤深。贈策不煩秦士歎，埋輪聊見漢臣心。主憂未解誠知辱，民瘵猶思力不任。表語拳拳懷美報，用中聊以當虞箴。
中秋夜宿旌德觀無月 岳珂
滿看金盆湧碧流，西湖從古愜中秋。清班正自重闉隔，塵鞅難從近甸游。自是四并偏我靳，從知一笑豈人謀。望霓得月良非急，且願西風送雨休。
水樂洞 岳珂
天下水樂洞，今歸四姓家。臺池閒日月，泉石痼煙霞。誰挈游人榼，還尋奉使楂。明朝重回首，清夢隔京華。
趙山二絕  其一 岳珂
驅車結束趁晨暾，水樂簾前共一尊。二十二年如掣電，軟紅依舊暗脩門。
趙山二絕  其二 岳珂
江南閒殺老尚書，自是承平一事無。送客折腰書脫腕，試從駝巘看登塗。
洞霄宮 岳珂
岧嶢樓觀鎖新宮，十里清溪一徑松。金榜奎章紅日照，石崖仙影白雲封。香殘半掩凝塵榻，路轉猶聞隔澗鐘。四牡經行真不枉，玉淵初識洞霄龍。
洞霄宮良泓孫副宮二首  其一 岳珂
山比復泓澄，幽房取次行。萬峰隨眼換，一勺照心清。墜露涵秋氣，斜暉度晚晴。逌然還自笑，見易未經名。
洞霄宮良泓孫副宮二首  其二 岳珂
養生須及早，器破輒難全。鑑止存心地，涵虛詠性天。寓言隨㶁㶁，至理本淵淵。玩物先觀象，如師況少年。
試廬陵賀發竹絲筆 岳珂
此君素以直節名，延風揖月標韻清。何人心匠出天巧，縷析毫分勻且輕。居然束縛復其始，即墨紆朱封管城。世門官爵豈必計，且幸一家同汗青。
九月八日桐川道中二絕  其一 岳珂
斷雲輕素抹山腰，山下人家野水橋。小隊旌旗空獵獵，不教閒趁酒旗招。
九月八日桐川道中二絕  其二 岳珂
依稀九日明朝是，三徑情知不到家。隨分秋光關節物，桐川道上看黄花。
九日發廣德至建平感事有作 岳珂
西風吹著白髭鬚，嘉節催儂老道塗。無菊傍籬真漫與，有松掃逕故應蕪。登龍路近心誰賞，戲馬臺成足已瘏。悵望杜陵正搔首，一枝不得賜茱萸。
是日迎送之車屬道戲成 岳珂
老仗相如節，佳時負酒尊。人誰羞俠轂，我自媿乘軒。塵土欺貂袖，功名付犢褌。令君休負矢，予不詫王孫。
宵征 岳珂
炬火一川明，前驅聽鼓鉦。指途期縣驛，問道趣王程。不爲栢人怯，聊尋葵戍盟。征夫免泥淖，何忍喜天晴。
夢尚留三橋旅邸 岳珂
天上歸來打六更，夢回搔首正瞢騰。玉霜初上三更月，絳綵猶明九市燈。聲徹銅魚催勘箭，影斜金鵲在觚稜。帝鄉東望重回首，佳氣何時到五陵。
病中試張觀筆 岳珂
淮上霜濃衰草黄，阿㕙健走何如獐。不知聚族加束縛，妙手乃有明山張。生來阿㕙素狡獪，何術聚致如驅羊。拔豪擷穎不敢惜，一一順聽伏且僵。人生切勿恃一技，善走古有執蓋郎。不惟平地傅兩翼，仍以俘馘浮長江。一朝發憤遼東岸，逝水亦復隨浮梁。只今紅綃瑩玉管，何人解發千古光。明張眼前第一手，嗟嗟阿㕙孰能走。
十月廿五日有詔以予班六卿賜對衣金带鞍馬二首  其一 岳珂
綴蹟中朝十四春，精鏐兩錫带圍新。賜袍又見光蹏褭，沃轡不妨翔苑麟。有馬可乘存史闕，無衣謾賦感君仁。輕肥豈是平生志，髀肉何堪豢此身。
十月廿五日有詔以予班六卿賜對衣金带鞍馬二首  其二 岳珂
非念蹉跎馬少游，幾年田野任沈浮。衣章不稱麒麟楦，袍縕誰慙狐貉儔。試問囁嚅常束带，何如款段自經丘。感恩一念惟憂國，莫笑隠居金絡頭。
當塗勸駕詩 岳珂
禮行鳴鹿盛侯邦，企慕纔因既見降。詔下菑川今第一，才如成紀古無雙。雷聲龍化標應奪，筆力牛迥鼎易扛。老守殷勤折津柳，相期鼓吹輅春江。
鹿鳴宴中走筆呈林教授 岳珂
三級催龍浪，朋來盛鹿賓。淵源識餘潤，騰踏已通津。融帳知方盛，陸莊應未貧。成功豈無日，況復值詞人。
碧雲亭晚眺二首  其一 岳珂
閒步碧雲亭，寒郊弄晚晴。牛羊分暝色，禽鳥有春聲。城柳風猶勁，溪梅冰共清。屋梁正殘照，西望憶長庚。
碧雲亭晚眺二首  其二 岳珂
歲華方冉冉，耕畝自閒閒。日落青楓浦，雲平白苧山。夜城嚴警柝，昏鼓動層關。風露汀洲冷，驚鴻自往還。
題王諶潛泉蛙吹二首  其一 岳珂
開編看句律，著意寫題辭。業以能潜大，泉如始達時。一謙聊託物，六義可言詩。有問君須答，爲公還爲私。
題王諶潛泉蛙吹二首  其二 岳珂
楓落吳江冷，曾聞五字傳。懸知鷙累百，何待己能千。清氣溪山宅，閒情月露篇。六經須鼓吹，吾子盍先鞭。
閏月之臘詔賜銀合臘藥三首  其一 岳珂
驛使錦連乾，傳宣下九天。緘題瞻賜璽，走送聽鳴鞭。意溢兼金外，恩從玉陛前。更憐戍邊客，一騎入秦川。
閏月之臘詔賜銀合臘藥三首  其二 岳珂
式賜十一種，分馳數百程。虎符多俊傑，貂帽比恩榮。老矣何能役，居然忝此名。聖情天樣闊，美報誓餘生。
閏月之臘詔賜銀合臘藥三首  其三 岳珂
無功應自念，有賜盍先嘗。病作餘生累，恩頒上劑良。願覘齊國證，小效越人方。采菲儻留意，須先元氣防。
嘉熙四年九月奉詔改明年元爲淳祐閏十二月降德音 岳珂
我生淳熙間，今復見淳祐。粵從髮覆額，及此已衰耇。恭惟孝皇聖，是時方在宥。兩宮俱萬年，薄海同一候。四時無札癘，仍歲稱大有。布政具方策，詒謀謹封守。中更繼代三，更閲改年九。帝心思止當，休命侈誕受。夫何邇年來，譴告頗輻湊。災流雨雹行，星以妖彗奏。烏暘爍天地，蝗害徧田畝。饑氓腹□□，遺穗莽如帚。莫量天降疵，但見證書咎。嗟予斗升□，濫此符竹剖。眼看人穽崖，心愧吳父母。忽傳一札下，取法四宗舊。既叶天人助，復期風俗厚。熙陵道化盛，仁祖歷年久。華旦盛太平，中天開永阜。願言緝熙襲，還見泰和又。三春霈雷雨，一洗徧宇宙。桁楊空滯冤，緡庾釋逋負。無文祀咸秩，有纇網皆漏。果聞精祲合，悔禍屈伸肘。先清塞壖塵，猩鼯盡驚走。次反沙磧廬，鴻雁悉馴揉。三白在臘前，一雨見春後。星躔順宣夜，潢池息白晝。人心本易孚，天道常善救。是知天愛君，豈不公所覆。芻蕘志報上，一言發白獸。願惟實德心，對此歲事首。帝臨心肯貳，俊籲賢必右。體茲生物心，持此經濟手。仁民始及物，育稼須去莠。一念端弗忘，九關真可扣。補裳儻因線，納約當自牖。不量疎遠姿，尚可感通否。葵傾久未降，芹獻幸匪陋。輶軒應轉聞，聊當小人缶。
宮詞一百首  其一 岳珂
五色雲煙覆帝城，御溝流水接金明。曉來珂繖沙堤閙，萬歲聲中賀太平。
宮詞一百首  其二 岳珂
一朶祥雲捧赭袍，九天春色醉仙桃。教坊度曲聲嗺酒，折檻雙瞻舞袖高。
宮詞一百首  其三 岳珂
天街御膳寫臣封，隨例朝朝進六宮。後苑日高催泛索，茶牀擎出繡雲龍。
宮詞一百首  其四 岳珂
五夜鍾聲上直時，焚香重熨早朝衣。裹頭殿直催排立，等候君王出木圍。
宮詞一百首  其五 岳珂
雉扇雙分識聖顔，紫宸上閤正催班。退朝花底紛歸騎，春在金門萬柳間。
宮詞一百首  其六 岳珂
內省催班立御廊，紫宸朝退侍君王。尚宮直筆呈章奏，一縷金猊繞殿香。
宮詞一百首  其七 岳珂
黎明新火下龍墀，御柳青煙冷食時。別殿焚香催賜宴，傳宣教進謝恩詩。
宮詞一百首  其八 岳珂
端辰帖子縷黄金，詞苑題來禁籞深。共道萬方欣解慍，南風已奏舜鳴琴。
宮詞一百首  其九 岳珂
太液沉雲冷寖菰，宮簾卷月掛珊瑚。插天樓殿凉如洗，好是承平七夕圖。
宮詞一百首  其一○ 岳珂
銀罌翠筦恰冬時，近臘金門賜口脂。無數槐籠擎積雪，日華漸上萬年枝。
宮詞一百首  其一一 岳珂
上黨王師未凱旋，鸞旗黄鉞正行邊。紅塵一騎傳天使，爲送宮中則劇錢。
宮詞一百首  其一二 岳珂
六師夜撤廣陵圍，積甲蕪城一樣齊。淮海祇今清徹底，更留京觀築鯨鯢。
宮詞一百首  其一三 岳珂
夜深雪壓內門前，一榻還驚四璧天。上相傳觴妻擁炭，歸來鼾息頓安眠。
宮詞一百首  其一四 岳珂
闕門雙鳳鑄黄金，柳色宮溝轉綠陰。闢盡四門繩樣直，萬方同見一人心。
宮詞一百首  其一五 岳珂
驥騄雙馳挽六鈞，一枝花蘂委紅塵。相輝樓下空排馬，徒見寧王奉太真。
宮詞一百首  其一六 岳珂
奎躔五緯驗連珠，瑞紀人文啟聖符。一札鐵衣天下誦，千山黑處起金烏。
宮詞一百首  其一七 岳珂
駕前校獵起封狐，御箭親彎金僕姑。萬騎嵩呼開電笑，吾皇神武古今無。
宮詞一百首  其一八 岳珂
轔轔車馬送降酋，紗帽重瞳伏御樓。三度金門聽露布，今晨又見下昇州。
宮詞一百首  其一九 岳珂
雒壇爟火夜升煙，鹵簿如雲繡色鮮。萬姓歡呼還感泣，此生重遇太平年。
宮詞一百首  其二○ 岳珂
尚方絕製別精鏐，寶带親傳鎮庫收。二十八條真紫磨，人間那識紫雲樓。
宮詞一百首  其二一 岳珂
并汾簞食望親征，儒館詩歌繼有聲。黄繖登臺城夜啟，參旗不展泰階平。
宮詞一百首  其二二 岳珂
侍宴群儒立絳都，太清樓下望金輿。御前棗刻親摹寫，手賜新鎸古法書。
宮詞一百首  其二三 岳珂
燕臺膽落夏臺臣，萬國衣冠拱帝宸。更把文風兼教雨，一時浄洗舊邊塵。
宮詞一百首  其二四 岳珂
十里金明貫寶津，鴨頭新綠水粼粼。玉巵齊獻堯階壽，柳色花光一樣春。
宮詞一百首  其二五 岳珂
金門內使走天街，當殿親收宰相才。一榜盡除州別駕，謝恩未了杏園開。
宮詞一百首  其二六 岳珂
昇龍門內屋千楹，玉宇金題映紫庭。卷帙異書三十萬，至今光彩動奎星。
宮詞一百首  其二七 岳珂
龍鸞騫舞寫宸章，祕閣交輝白玉堂。格是帝中稱第一，不交合作羨鍾王。
宮詞一百首  其二八 岳珂
金根載耜赴齋宮，曉日東郊望六龍。肯爲三推便回輦，直須終畝勸耕農。
宮詞一百首  其二九 岳珂
乾元朶殿立黄麾，淳化新行入閣儀。鳴佩聲摇珠網近，夔龍先集鳳凰池。
宮詞一百首  其三○ 岳珂
近僚三館集簪緌，後苑千花簇水涯。御網紅絲躍金鯉，龍韜更待釣璜師。
宮詞一百首  其三一 岳珂
繡旗城上展黄龍，萬歲歡傳萬壘同。霹靂一聲妖彗殞，捷書清曙入行宮。
宮詞一百首  其三二 岳珂
五原塞上款呼韓，春草新迷拜將壇。從此車書三萬里，邊臣日日奏平安。
宮詞一百首  其三三 岳珂
屬車望幸隘東方，珠㠹金吾夾道旁。却笑甿黎驚鹵簿，只知官是綠衣郎。
宮詞一百首  其三四 岳珂
紫金泥檢看東封，邊燧沉煙歲屢豐。一曲步虛傳御製，綠章初奏玉清宮。
宮詞一百首  其三五 岳珂
龍鱗鸞路祀汾脽，玉檢重開煥上儀。莫詫漢家躬武節，祇今千里亙旌旗。
宮詞一百首  其三六 岳珂
注輦衣冠聽九臚，周家王會看新圖。儀鸞扇筤瞻朝退，掃得金蓮撒殿珠。
宮詞一百首  其三七 岳珂
宮簾匝地晝陰移，紅拂金壺殿脚隨。玉鳳墜釵心暗卜，聖情有喜近臣知。
宮詞一百首  其三八 岳珂
內家傳奏走金貂，不待君王退早朝。親見雲開天一笑，袖將犀果賜臣僚。
宮詞一百首  其三九 岳珂
外庭公事近金稀，琅鈕金跗試墨池。清景殿前春晝永，百篇書事寫新詩。
宮詞一百首  其四○ 岳珂
東華銀榜麗卿雲，資善新開列近臣。昨夜清臺占上瑞，樂章已奏月重輪。
宮詞一百首  其四一 岳珂
昭陽殿裏兩枝春，萼萼曾承雨露恩。自是百王無聖斷，氈車雙出內東門。
宮詞一百首  其四二 岳珂
天章閣下午陰移，十事封章奏玉墀。帝賚一夔兼一卨，爲時扶立太平基。
宮詞一百首  其四三 岳珂
清曉鳴鞭下禁除，迎陽紅日耀金鋪。輔臣賜坐宣儒館，同閲觀文鑒古圖。
宮詞一百首  其四四 岳珂
塞垣戰罷五單于，北驛吹塵捧國書。欲識天聲震夷貊，契丹新進九龍車。
宮詞一百首  其四五 岳珂
旄頭闟戟奉皮軒，禽獻三驅禮意存。未向長楊搏熊虎，先看萬騎獵楊村。
宮詞一百首  其四六 岳珂
玉階授鉞借前籌，上相提兵破貝州。騎火照山催召馹，紫宸殿上啟金甌。
宮詞一百首  其四七 岳珂
把麻宣讀趁朝參，百辟爭傳兩相銜。便覺太平元有象，肯教夢卜羨商巖。
宮詞一百首  其四八 岳珂
狄家天使夜行邊，穆卜親占百字錢。五嶺共看蕃落馬，便將時雨洗蠻煙。
宮詞一百首  其四九 岳珂
治定功成第四朝，八音純繹度英韶。儀凰舞獸今千載，還見安安似帝堯。
宮詞一百首  其五○ 岳珂
合宮復古肇精禋，心學重開聖制新。廣殿邃嚴金作榜，自將明德逆三神。
宮詞一百首  其五一 岳珂
玉輦三朝奉至尊，並開朱邸傍金門。綠車日日朝慈壽，親見含飴慶弄孫。
宮詞一百首  其五二 岳珂
轔轔翟輅八鑾鳴，佐餕瑶池奉玉觥。一事百王元未有，聖人仍是聖人甥。
宮詞一百首  其五三 岳珂
後元富庶冠西京，萬國謳歌仰聖明。恭儉斷知元不改，太平天子法周成。
宮詞一百首  其五四 岳珂
氈厦鴻儒彯侍纓，百年豐芑燕承平。上方親述先朝志，黄繖清晨下邇英。
宮詞一百首  其五五 岳珂
仙源瓜瓞慶綿綿，玉葉金枝億萬年。天意睦親流聖澤，已增宮院講書員。
宮詞一百首  其五六 岳珂
新渠瀰瀰漾波深，千里桑麻藹碧陰。喜動天顔古循吏，催教增秩賜黄金。
宮詞一百首  其五七 岳珂
聖心如鏡靜蟬蜎，欲仗元龜監已然。通志一編新進御，漢宮五夜剪金蓮。
宮詞一百首  其五八 岳珂
天都萬騎集生羌，大順城頭赤白囊。一鏃狂酋驚褫魄，夜來弧矢直天狼。
宮詞一百首  其五九 岳珂
治平嘉祐闡重光，熉幄龍鱗繡黼張。聖德共知天與子，觚壇爟火拜新陽。
宮詞一百首  其六○ 岳珂
道山雲氣隔塵埃，制詔中書選茂才。藜照何須煩太一，要觀數世育臺萊。
宮詞一百首  其六一 岳珂
先傳陝右定天都，西域新來汗血駒。舊府折衝三十六，盡依銅虎鑄兵符。
宮詞一百首  其六二 岳珂
池上繁紅沁曙霞，喧天簫吹教坊家。龍舟近晚傳回輦，催進姚黄一朶花。
宮詞一百首  其六三 岳珂
露布銀臺聽捷鈴，把呈御藥屬頭廳。早朝見說天顔喜，新復河西十二城。
宮詞一百首  其六四 岳珂
丁丁宮漏滴金壺，璧筦龍煤薦玉蜍。燈火闌珊歌舞散，睿思殿裏答邊書。
宮詞一百首  其六五 岳珂
真珠鞍轡蹙雙龍，西母頒來慶壽宮。聞道先朝開國日，降王曾服尚方工。
宮詞一百首  其六六 岳珂
曲臺稱制會群儒，郊廟休疑聚訟殊。却笑執經俟臨決，枉教白虎議西都。
宮詞一百首  其六七 岳珂
鴉山凌曉度先鋒，泣穴鼯鼪已滅蹤。天子聖明知萬里，歸徠州下拆泥封。
宮詞一百首  其六八 岳珂
萬里燕雲慮正深，赭袍衿甲被黄金。思文聖主師文母，猶待瑶池稟玉音。
宮詞一百首  其六九 岳珂
令僕初開政事廳，內前車馬沸昇平。翠華先幸尚書省，讀徧周官四摺屏。
宮詞一百首  其七○ 岳珂
樂府仙韶奏九成，披香別殿瑞煙凝。紫雲不待傳新曲，春在瑶臺第一層。
宮詞一百首  其七一 岳珂
宰相初除司馬家，正衙昨日聽宣麻。京都百萬人歡喜，爭築新堤十里沙。
宮詞一百首  其七二 岳珂
寶慈殿裏百花香，慈德宮前春晝長。紅繖龍輿尊聖瑞，三宮同捧萬年觴。
宮詞一百首  其七三 岳珂
繡裳畫衮地垂雲，風動槐龍舞玉宸。鈴索不摇鍾漏永，驪珠滿袖寵詞臣。
宮詞一百首  其七四 岳珂
鬼章夜縛下洮城，祝冊先朝永裕陵。二聖止戈元有指，未教狡穴盡秋鷹。
宮詞一百首  其七五 岳珂
貂冠駘背侍龍顔，前殿師臣第一班。坐使皇基增九鼎，得賢應許繼南山。
宮詞一百首  其七六 岳珂
洛京韞櫝起儒珍，進講忠規德日新。禁苑金絲舞垂柳，萬方已被發生仁。
宮詞一百首  其七七 岳珂
鳳儀魚躍更龍拏，傳寶猶矜趙璧瑕。一夜神光照東井，天教景命屬天家。
宮詞一百首  其七八 岳珂
宮樣新裝錦襭鮮，都人爭服孟家蟬。天心誰識開真瑞，待見中興第十傳。
宮詞一百首  其七九 岳珂
今年下詔復河湟，峽路王師出省章。已報龍支新拓境，更開屬國處降羌。
宮詞一百首  其八○ 岳珂
未央樓殿倚天開，東北偏高是月臺。馳道都人渾慣識，星毬爭指大家來。
宮詞一百首  其八一 岳珂
壽星頻見大河清，宮殿金芝産九莖。樂府詞臣初應制，敕催院使按新聲。
宮詞一百首  其八二 岳珂
瑞雲擎出捧珠龍，十二時堂建合宮。□□頒常同正朔，要令聲教混華戎。
宮詞一百首  其八三 岳珂
午夜紅光照禁中，貢金鑄鼎效神工。群臣稱瑞頻騰奏，又見祥雲鶴舞空。
宮詞一百首  其八四 岳珂
大晟新頒雅樂名，鈞天九奏雜英莖。君王元是身爲度，何待龍門聽水聲。
宮詞一百首  其八五 岳珂
翠麓連綿氣屬天，岧嶢艮嶽繞芝田。瑞禽可是曾迎駕，萬歲山頭識靜鞭。
宮詞一百首  其八六 岳珂
神霄九府絢雲霞，寶籙仙衣御絳紗。擲火流鈴傳帝蹕，蘂珠殿裏降菁華。
宮詞一百首  其八七 岳珂
□宮璧柱带金缸，複道橫虹結綺窗。半道牙牌奏人辦，御舟纔過□□□。
宮詞一百首  其八八 岳珂
宣曲長楊御宿邊，期門齪立內門前。主人不解占星象，猶識紅絛白玉拳。
宮詞一百首  其八九 岳珂
殿前舞罷聽傳宣，新學霓裳小絳仙。取賜合同教請寶，御書新樣鑄金錢。
宮詞一百首  其九○ 岳珂
鰲山綵締聳仙峰，萬盞華燈寶籙宮。金字大書雙鳳闕，宣和衆樂與民同。
宮詞一百首  其九一 岳珂
追成栗玉□□冠，網綴紅絲七寶襴。□□宮前看進輦，天旋地□□□歡。
宮詞一百首  其九二 岳珂
折檻朱雲諫未休，一封曾斬佞臣頭。猶憐不及先朝議，遺恨山河繞雍州。
宮詞一百首  其九三 岳珂
圍場望幸絕長楊，汴水塵高御柳黄。萬姓爭傳天子聖，新來有旨罷鷹坊。
宮詞一百首  其九四 岳珂
黄門紫詔下蒿萊，一札風雷衆正開。四海傾心比葵藿，黄金已報築燕臺。
宮詞一百首  其九五 岳珂
三更內省奏邊機，閤子門頭等御批。坐待報籌呼絳幘，上陽曉色已多時。
宮詞一百首  其九六 岳珂
詔旨今年法祖宗，御前無復舊斜封。震雷驚落姦邪膽，見說崇山放四凶。
宮詞一百首  其九七 岳珂
群才錯落彙征初，猶是仁皇四世儲。履坦幽人已逢吉，更無學術自荆舒。
宮詞一百首  其九八 岳珂
金花詔紙夜封芹，首錄先朝社稷臣。貫日精忠格天業，狂胡勿謂漢無人。
宮詞一百首  其九九 岳珂
金城十仞據陽池，三鎮高扃死不隨。自是天恩浹肌髓，不關左衽限戎夷。
宮詞一百首  其一○○ 岳珂
鬰葱佳氣藹南都，共識彊華赤伏符。地紀已占江渡馬，天心定見屋流烏。
太宗皇帝處分手札御書贊 岳珂
於赫炎圖，真主勃興，人文其昌。天開神機，海嶽洗氛，龜龍發祥。明明廟謨，麾指變更，著于宸章。十行之頒，六合驛行，動罔不臧。片幅所傳，神護鬼呵，積于縑緗。筆縱墨濃，奇正迭參，芸閣之藏。臣傳此札，字體靜嚴，意態齋莊。或指以疑，臣謂不然，各適所當。前朝大臣，帝心所祗，理異尋常。豈以軍書，龍戰鷹揚，而可比方。或敬而咨，或召而親，都俞巖廊。帝心所形，帝札所存，默寓弛張。璆琅鳴琚，佩玉以趨，韜鋒歛鋩。闢闔坤乾，風霆雲烟，萬世所望。意其當時，左右拱承，日思贊襄。君臣同心，始于一堂，以達八荒。後三百年，來瞻奎躔，猶知激昂。有偉副車，承平之儲，印以含光。劫火洞昏，玉躞金題，猶識褾裝。於昭帝圖，詔于後昆，不愆不忘。惟天縱之能，惟心之亨，惟斷之剛。臣得其真，寶以昭之，冠于百王。
太宗皇帝古詩御書贊 岳珂
乾德之五星，旋于降婁，開文祥兮。太常之英姿，跨頡歷籀，開大荒兮。游藝之神，𨏼古轢今，奚鍾王兮。維副車之題，在承平時，謹瑟藏兮。維北宮之璽，施于中興，傳帝皇兮。維臣其得之，錦弢瓊函，絢宸章兮。
太宗皇帝南牙謝熊白狀贊 岳珂
鼎食之珍，義比美芹，致者何人，姓名之已湮。天筆之存，龍跡紛縕，暗于風塵，拱護之有神。字取其均，揩取其陳，質勝于文，繄風俗之淳。鑄印以新，繫姓以親，昭哉天倫，繄友悌之真。嗚呼，有典有則，詒厥子孫，此帖之傳，奚止乎關石之與和均。臣繫以詩，式著厥因。聖制不磨，考于斯文。
真宗皇帝御製朱表御書贊 岳珂
宋德茂三世，祥符闓九清。兢業帝道登，陟降王心寧。龍鸞夜染翰，虎豹晨抽扃。宸心勤惕憂，精思入杳冥。慶陰雲裔裔，飆景風泠泠。朱表動淵監，蒼旻聞德馨。岧嶢瞻天章，邃穆環禁庭。昭回河漢隔，澒洞山河腥。流傳幾百年，撝呵猶六丁。金牋炯玉字，蜀带要吳綾。大名標北都，寶慶恢中興。邊塵失甌脫，趙璧歸連城。百年神蹟晦，再拜感涕零。探驪方得雋，負馬仍騰英。天心正昌唐，文軌將收京。願言豁氛霾，長仰奎星明。
真宗皇帝南牙謝訪狀贊 岳珂
自虎闈之教廢，分絕堂陛。偉聖皇之訂禮，得古意于胄齒。南牙既啟，有煜朱邸。鏘鏘佩履，謁刺填委。不愛尺紙，錫以雲體。天光之下，彼藹然主器。不居其貴，此其所以詒天禧之謀，垂治平之制。臣贊而藏，昭示物軌，以續洪氏之秘。尚寶勿替，式示萬世。
仁宗皇帝二詩御漢體書贊 岳珂
鴻荒有開，昉頡鳥跡。字學之興，亦既象物。漢有議郎，曰臣蔡邕。帛書發奇，出淳古蹤。千齡寥寥，嗣響逾邈。貞觀御牀，淳化秘閣。雲漢之章，施于仁皇。厥維天葩，源宋跨唐。萬幾燕閒，成是肆筆。弛張異用，游戲如一。士俗之成，玄默自躬。見于首篇，尚絅之風。安不忘危，尤示注意。筆墨之餘，又形拊髀。慶曆之治，太平極功。帝心所存，天地與同。春朝鳴珂，秋塞沈柝。一視之仁，昭此聖學。海嶽八極，羲娥九霄。媲于寶藏，萬世見堯。
仁宗皇帝濃風二字御書贊 岳珂
維聖肆筆根于天，神蹤合作皆自然。勁腴華實無以偏，春秋雖富力已全。天禧資善環琦園，隻字落紙時爭傳。煌煌翰墨二百年，傳家曾是金鑾仙。渡江文獻仍中原，繄臣何人望奎躔。欲知付受須瞻前，印以忠孝錢家錢。
英宗皇帝寧字御漢體書贊 岳珂
惟漢體書，筆法之變。于帝王中，亦有羲獻。有煜昭陵，蒸雲激電。品冠一神，中寓萬善。于惟治平，問安視膳。葩奇自然，得于目見。傅英染華，躬侍筆硯。既習既觀，弗咤弗眩。心法斯授，體勢亦擅。故于游戲，如墨裙練。惟帝之聖，統接堯禪。追懷羹牆，謀謹詒燕。武存止戈，威寓不戰。五餌匈奴，三登海縣。耆髫茹粹，支夏解辮。寧人之功，是履是踐。帝心敢知，畔援歆羨。妙則已具，奎文式絢。揭于座隅，以示警勤。仁皇之仁，惟聖時憲。猗與此寧，尸居龍見。苞桑其存，伐柯不遠。事陋規隨，戒存藥眩。有籤維瑶，有軸維鈿。繫此贊詩，于帖之殿。
神宗皇帝龍字御漢體書贊 岳珂
應龍之神兮。休命之申兮。利見大人兮。四聖之傳兮。有筆如椽兮。得龍之全兮。時以乘兮。世之熙寧兮。騫騰兮。天衢之亨兮。與物維新兮。驅雷滃雲兮。澤沛無垠兮。旋坤轉乾兮。聲氣自然兮。其合以天兮。嗟兮。龍兮。凜兮。遺蹤兮。歸來兮。漢之宮兮。
徽宗皇帝臨右軍蘭亭序御書贊 岳珂
太霄帝君升壽丘，夢中靈篆垂鸞虯。翩然下作八極游，赤符羽蓋臨中州。神機天縱凌□□，日□月□孕□□。□□殿前卷罳罘，□□□□侍衛休。昭回雲漢光正浮，萬象不足供雕鎪。蘭亭當日禊事修，筆力一挽回千牛。不特字健文亦遒，蕭統作選棄不收。藿羹詎識羅珍羞，掎摭碔砆遺琳球。帝謂□□予欲□，巨筆霞練扶斗輈。寫成斜月輝瓊樓，群真鵠立光射眸。六丁雷電不可求，倏忽一瞬三千秋。長安千門曲江頭，柳色曾繫金□□。天涯恭覽涕泗流，蒼梧叫□□□愁。
徽宗皇帝詩聯扇面御書贊 岳珂
四海如春，時維帝心。遇物而感，其傳至今。宮扇之存，有此神翰。願揚仁風，慰彼塗炭。
徽宗皇帝秋賦御書贊 岳珂
帝宣和之太平兮，忻朝野之多娛。偉楚臣之託辭兮，侈肆筆之特書。猗百工之精能兮，璨玳軸而金朱。宛百年其如砥兮，方日卷而霞舒。維宸筆之天縱兮，臣固不得而議也。若一藝之必極其致兮，亦盛時之細也。彼舞衣與竹矢兮，猶三代之秘也。知苟且之爲無兮，亦可觀其治也。在本始與地節兮，漢室稱爲中興。豈尚方之工萃兮，反有愧于西京。紛天葩其在前兮，晃銀海其欲眩。縷黄金以爲飾兮，駭萬態而千變。雙龍宛其在軸兮，森毛髮以骨寒。歷溽潤與埃塵兮，曾不可乎犯干。巫咸下招兮，天門詄蕩。臣得而藏兮，徒慨歎以興想。鸞翔龍翥兮，太平之蹤。神睒鬼哭兮，太平之工。五陵松柏兮，蕭蕭秋風。此賦之傳兮，與天無窮。
徽宗皇帝讀閣支降御筆贊 岳珂
昭回之秘天所示，風行雷厲動一世。獨持八柄昭馭貴，馭貴馭富抑其細。百年史牒記金匱，木脚東廊果何地。誰從六閣得幅紙，朱書旁行儼如此。貴璫日月書紙尾，宛如宣和見宣底。參稽天筆良不類，恭覽比方三歎喟。王蔡諸臣真可罪，區區球補蟣蝨耳。汴都徬徨塵未洗，此帖間行來萬里。大書尊堯詆王氏，責以格君法當爾。奸諛直筆誅既死，願以所書裨太史。
高宗皇帝舞劍賦御書贊 岳珂
維中興，焯人文。燀皇靈，即清燕。垂翰墨，光日星。揖怒蛙，市駿骨。期混并，寫古作。示休寵，作豪英。臣有劍，淬三河。包兩京，舞絕世。抉浮雲，開太清。帝有訓，誓臣節。式欽承，誰掣肘。起奮袖，憤裂纓。鬰干將，在寶匣，長悲鳴。後百年，血郅支，鍔尚腥。刻斯贊，表帝心，傳龍庭。
高宗皇帝韋杜三詩御書贊 岳珂
古者賦詩，惟以言志。或陳卒章，或摭首意。惟聖秉籙，啟于多艱。北鄉之悲，鑾輿未還。歲時顧瞻，雪涕凝竚。宸毫寄心，亦或有取。惟唐二臣，一唱一酬。節物感懷，下筆不休。西清燕閒，念此夐隔。鬰乎居南，凄其望北。璧跗琅鈕，舒卷龍牋。白雲其翔，契闊十年。臣之管窺，嘗讀國史。曹勛衣襟，洪皓幅紙。或慟或泣，或命以官。或間持書，或使問安。玉音琅琅，具記青汗。宜其注思，感此歸雁。三詩之作，迭寫杜韋。社日二篇，獨書前詩。昭哉聖情，如古之賦。迄其弗償，徒切舜慕。霜露之履，誰無此哀。止或尼之，謂之何哉。是帖之傳，式媲遺訓。敵愾于王，見者必奮。
高宗皇帝蹙龍手札御書贊 岳珂
辛伯有言，並后亂本。惟聖齊家，知益知損。臣得此書，反其三隅。一卷之藏，于昭宸謨。
高宗皇帝御筆臨吳皇象如鷹帖贊 岳珂
書法淳古，遡晉而上。于上品中，則有皇象。漢歌大風，思士之壯。帝臨此書，獵渭懷望。於昭詒謀，倚重惟將。豈象之臨，亦意之尚。
孝宗皇帝杜甫夜宴左氏莊詩御書贊 岳珂
帝淳熙兮重華，燦璧跗以秀荂。根六藝兮正以葩，蔽一言兮思無邪。噫後人兮誰耶，有臣甫兮不浮以夸。窮不詘兮之死靡他，志不忘君兮于天之涯。九淵兮鯨牙，洶怒兮奔拏。閲三百年兮鼓吹群蛙，皦如英韶兮屏淫斥哇。搴月兔兮泛靈槎，登鈞天兮泰皇家。御墨兮驚鴉，十行兮整斜。紫電兮丹霞，因風兮塵沙。臣有扁舟兮牀筆竈茶，願託寶墨兮水雲蒹葭。恍清夢兮隨鑾車，臣身江湖兮臣心不遐。
孝宗皇帝杜甫萬丈潭詩御書贊 岳珂
於戲中興，駐蹕東南。江沱之安，匪帝所堪。飆起霆驅，沛澤以甘。慰于望霓，意則可探。念昔臣甫，賦萬丈潭。謂彼應龍，潛雺隠嵐。豈嵌竇是即，豈泉石是耽。救民一心，大造實參。方陽初驕，民憂未惔。彼界此疆，飲瓢粟甔。遵養必時，畢毓畢涵。亦既太甚，炎威孔燂。播奏之艱，□□孰餤。必其來蘇，以溉以覃。帝惟明習，詎不我諳。升自天衢，時乘其驂。視此沸鑪，而忍弗戡。維寧親是先，匪樂之酣。維復讎是懷，匪垢之含。鬰鬰久居，若古有談。毋功之幸成，而德之或慚。臣謂此心，與天地三。龍變難諶，龍髯已毿。心畫之昭，賁于寶函。
孝宗皇帝御製春詞御書贊 岳珂
春賦之作，八荒是同。掞詞寄情，則其餘功。德異玩人，理存觀妙。臣藏其真，以見電笑。
光宗皇帝夏竦雙頭牡丹賦御書贊 岳珂
聖孝動天，瑞則應之。帝開紹熙，天實命之。三宮燕娛，愛且敬之。禁籞翠華，時聯幸之。萬葩其春，綵服映之。玉色怡愉，霞巵醟之。豈樂行都，民物盛之。乾坤同歡，康衢咏之。于牣靈沼，魚鳥泳之。天光下臨，邦家慶之。煌煌牡丹，奇産並之。帝王稱觴，親捧迎之。巍巍太皇，萬壽稱之。一德隆興，聖益聖之。維太平臣，嘗比興之。國英竦名，夏則姓之。穠纖艷殊，美則評之。仁皇之祥，今亦訂之。堯父舜子，本天性之。龍樓雞鳴，久溫凊之。晦明節宣，臣或諍之。瑜瑕未昭，事則鏡之。宸毫所傳，神具聽之。後三十年，臣則勝之。金匱名山，尚克證之。
光宗皇帝待月詩御書贊 岳珂
疏篁陰陰，長松矯矯。苔靜雲閒，山清月皎。樂以心會，興因天隨。以詩觀詩，是謂管窺。
寧宗皇帝詩卷耳篇御書贊 岳珂
偉王人之典學，本天縱之多能。續六藝之絕業，環諸儒而講明。璧跗蔚其流芳，瓊字煥其騰英。居蠖濩而儲精，炳龜龍而效靈。歲嘉定之辛巳，歷九閏而時乘。旦孜孜而忘倦，志兢兢而靡矜。詩三百有五篇，沃帝心而日聆。儼露門之未竟，已雲章之滿籝。繄是詩之四章，首二南而儀刑。凡家齊而國治，本大學之爲經。自求賢而審官，見濟濟之以寧。越染翰之雖同，茲注意之實形。昔德壽之在御，嘗史漢之留情。傳復古之奇蹟，亦流輝于古荆。有詞臣曰萬里，亟再拜而震驚。謂縫掖之所難，而帝王之躬行。今寶章之誕賁，知祖武之克繩。殆家法之相似，聯自檢于宮庭。眇周行之下走，方虺隤而于征。竦昭回之景光，愧抱槧之餘生。覽盈咫之昭華，想繹純于九成。得猗那而藏焉，尚廟瑟之餘聲。
王獻之洛神賦帖贊 岳珂
慶雲絢彩，河漢縈之。列星垂天，日月明之。先民授能，維聖成之。英英後先，疇其勝之。有晉大令，父而兄之。一門擅奇，世共稱之。小楷之傳，抑更精之。芝靈葩奇，杳莫名之。賜書官奴，既準繩之。洛神出藍，而復青之。閲幾何年，劫火經之。鬼神護持，莫憑凌之。煌煌炎圖，帝中興之。嚴除清廂，又南榮之。翰權墨衡，千古程之。神覽睿藻，二難并之。一真既藏，大訓形之。流秘下方，萬目驚之。或軼或傳，式經營之。十閲歲華，迄克膺之。竭橐以酬，尚或矜之。恍然舊觀，緘且縢之。有煒廟瑟，天球鳴之。鄙俚混淆，敢曰聲之。金籥玉箋，謹毖扃之。咨爾子孫，思供承之。
王操之舊京帖贊 岳珂
永嘉戎馬摇乾坤，渡江一馬黄屋奔。中原文獻無復存，僅有筆陣興王門。猗歟大令趾右軍，幾年埒美名金昆。片紙斷爛如瑶琨，鸞蛟蛇蚓置勿論。爲問此帖當何人，豺狼父子蟻君臣。綱常肇自清濁分，孰能自植無君恩。是時咸洛塵霾昏，阡原變徙陵谷翻。家人丘隴何足言，痛裂乃爾摧心肝。義熙九土封函關，遺氓遮道挽息真。矢口止誦公家墳，人心大義端不泯。誰其主議畫淮濆，伊瀍王氣空膏屯。悠悠千載有此臣，委質無乃慚州民。感歎遺墨氣涌山，我欲請劍同朱雲。收亭楸檟方成阡，大呼爲叫九天閽。
王洽永嘉帖贊 岳珂
瑞牛出谷，既秉金籙。短轅逐犢，池鳳是續。棲梧食竹，葩奇韵馥。在此寶軸，手不可觸。神觀玉立，宛若在目。恍其展讀，烏衣之曲。
梁阮研宰相帖贊 岳珂
巨濟取帖，斷于李唐。而予何人，波及于梁。然而考硬黄之流別，辨緗素之古香。並之以淳化秘閣之蹟，印之以紹興御府之章。於戲斯文，不忝厥藏。
陳僧智永歸田賦帖贊 岳珂
平子作賦，六一著錄。前乎一千年，既傳于草堂之手。後乎四百載，仍託以稗官之目。衡製永述，修題珂續。
歐陽詢陰符經帖贊 岳珂
內史書如率令，善奴秀比官奴。千古會稽楷則，于今重見陰符。
陳子昂無端帖贊 岳珂
麟臺正字垂拱臣，手持鴻筆扶金輪。喔咿自擬教牝晨，尚欲圭璧全其身。筆精墨妙雖有神，千載乃作無端人。以人廢言古所聞，尚可展卷書吾紳。
崔融荷華帖贊 岳珂
六郎之風姿，秀于清池。初日之華蕤，流景發暉。種玩之誰宜。有美人兮，掞胸中之奇，筆下其似之。
顔真卿朝迴帖贊 岳珂
公之素守，日烈霜嚴。公之大節，斗揭巖瞻。筆勢所存，心畫可占。八法具體，匪柔匪銛。庶彙流形，如鶱如潛。坱圠是似，端倪孰覘。人以藝進，公以德兼。凜其高風，氣壓萬籤。公神在天，公書在奩。繫贊以藏，震于壬憸。
徐浩謝賜書帖贊 岳珂
南陽素書，浩之素珍。而本朝觀浩之書，又皆以爲絕倫。今視諸賢之跋，凡十有三人。歲月幾何，又不能彷彿其清塵。書意日新，而迹日陳。白首之攻，庶幾信今。
張長史春草三帖贊 岳珂
夔作八音，莖韺咸雲。婁辨五色，朱紫玄纁。偉絕藝之天成，隨所施而冠群。既運斤而薦巧，亦端委而長身。或有若而闕里，或蔡邕而虎賁。是其同者體，而不同者神。藻繪既後素，笙鏞無奪倫，夫是之謂寶真。
張長史秋深帖贊 岳珂
煒五帖兮迨今，信第一兮秋深。彼伯高兮書淫，人爭取兮千金。考步武兮可尋，付纖穠兮何心。媲關沈兮鳴琴，尚海岳兮知音。
懷素千文帖贊 岳珂
鵾鵬徙海，龍蛇起陸。思妙天隨，神鍾鬼哭。垂露在手，非烟眩目。錦紱瓊機，光我韞櫝。
懷素秋風帖贊 岳珂
憭慄之秋，騷人所悲。彼僧何爲，乃寫以辭。絕藝出塵，亦寄焉耳。雲烟蒼茫，在此幅紙。
懷素律公帖贊 岳珂
噫懷素，善草書。雜真行，世所無。妙之臻，理不殊。盍反觀，同其初。
裴素明日帖贊 岳珂
有王茂宏之筆勢，予非取其麗。從容而大肆，巧者以愧，尚庶古意。
唐史惟則篆千文帖贊 岳珂
籀學在唐，陽冰一夔。彼秩八音，各有工師。斯帖之奇，體微而具。何以譬之，磬襄鼗武。
唐許渾烏絲欄詩真蹟贊 岳珂
玉𥫽詩府旌陽仙，驂鸞翳鳳珊瑚鞭。羽裳雲錦朝帝垣，天鳳戛佩披瑯玕。瑶階十二琪樹連，珠暉璧魄環非烟。手按碧蕊丹葩鮮，崑閬七七爭芳妍。翩焉來下探九淵，攫頷驚起龍正眠。茫茫塵劫今幾年，北斗柄爛東海田。袖中琲琲輝且圓，琤琮落筆如流泉。烏欄錦褾餘百篇，獄寶上燭牛斗躔。御題小璽今宛然，已散復合庸非天。鯨魚東去雲浪翻，晴晝昳蕩開虎關。紫金浮玉月滿川，大招爲賦乘槎騫。
崔遠送瘙利詩帖贊 岳珂
唐而乾寧，果何時。作書及詩，且恬以嬉。淪胥之不知，而拳拳于一緇。吁其可悲。
衛恒往來帖贊 岳珂
書既造妙，摹者惟欲取其肖。摹既逼真，題者不必託諸人。以實傳信，萬古一晉。無目睫之徇，視御府之印。
王廙問安王秋二帖贊 岳珂
摹法之精，必驗以真。我見棗刻，已同似人。啟以楷書，告以章草。情敬之分，于此焉考。
王導懷感帖贊 岳珂
王門之書祖始興，他帖閣本皆洞精。獨餘此帖難强名，妙處頓使俗眼驚。唐人硬黄昔流聲，紙古墨暗如晨星。兒曹緘口勿浪評，更看羲獻森階庭。
郗恢授衣帖贊 岳珂
郗姓三傳而至恢，晉代七革而爲唐。書以世而能，摹以久而彰。予將因高平之奕葉，而擷千古之遺芳。於戲道徽，尚其不亡，茲其足以侈摹帖之藏。
馮承素蘭亭敘帖贊 岳珂
猗應龍，蟠九嵕。抱驪珠，閟含風。見似人，喜若跫。作者誰，臣姓馮。
吳通微臨蘭亭敘帖贊 岳珂
禊帖之亡，坏土其朽。至于貞元，夫豈一手。彷彿之傳，爛如晨星。尚勝定武，以石得名。
右軍初月帖贊 岳珂
唐摹之傳取奇古，彷彿硬黄疑此楮。我從眼力別瑶珷，安得庸奴字如許。
右軍遣信帖贊 岳珂
筆健而奇，而紙素猶近時。彼摹者吾不能知其爲誰。忘筌與蹄，庶幾得之。
右軍留女帖贊 岳珂
或真或摹，斯焉取諸，是出于偃月之儲。垂胄同仇，于門之魚，予將比乎邾。
右軍復尅二書帖贊 岳珂
書摹于唐，故不當印以貞觀。然而涸筆天成，書名雲爛，殆不止于真之亂。彼無別者，徒欲侈其真而汩以贋。石汰玉出，涇分渭判，尚考予贊。
右軍尚書帖贊 岳珂
宣和御府皆法書，珍藏直及鍾王初。徒緣絹素少晉儲，著定聊復稱唐摹。氣全神王斷裂餘，更有數體同官奴。百年風塵閲穹廬，回首六閣懷東都。
右軍安問帖贊 岳珂
唐人善書者，晨夕臨鵝池。生平安問帖，千古乃見之。蕭齋今爲誰，米姓猶可窺。摹筆得活法，一卷當得師。
右軍轉勝帖贊 岳珂
唐人摹帖多自喜，千古換鵝誰趾美。順塗鹿夢豈真寐，畫餠兒癡出饞水。詎憐成安獲張耳，泜上鼓旗那可致。銅丸碧衣誰證爾，重說偈言煩小米。
右軍得示帖贊 岳珂
淳古有真味，不特見于結子。茲帖之名得示，縱摹倣於唐世，隠然猶有西晉之遺意。彼昌黎者，或肆譏議。謂以俗書趁姿媚，予未敢以爲是。
孫過庭摹洛神賦贊 岳珂
大令好書洛神賦，後人猶襲邯鄲步。夫君草聖洞千古，筆下縱橫敏風雨。凌波杳杳去無所，半幅尚能追媚嫵。幾年唐印閲振武，誰其別之視書譜。
洪元眘行業讚集王右軍書帖贊 岳珂
天津織女瓊爲梭，的皪八體輝明河。雲章玉字炯不磨，一洗秦籀麾周科。人世剪割同綺羅，百衲尚可睨伐柯。告身莫易矧換鵝，浙江轟豗老伏波。龍象駭慄嚴撝訶，玉函金鑰神畀珂。一洗海岳遺恨多，千巖唐晉春嵯峨。
萬歲通天帖贊 岳珂
洛石赤心，以出寶圖。燕涎雞晨，即瑞製書。有奕王門，南土華腴。獻其家珍，陳于玉除。筆法之神，匪臨伊摹。史館之儲，尚其不誣。
智永千文真草帖贊 岳珂
興嗣次韵成一家，作者更書遍河沙。幾年真草分正葩，變現要作千體誇。誰知筆椽出袈裟，如摧犀角抽龍牙。墨池摹倣紛天華，尚想字母真摩耶。
諸遂良枯樹賦帖贊 岳珂
開禧之元，予仕軍庾。偕朋命駕，嘗即甘露。慨懷海岳，賦詩弔古。朅予再來，乘軺茲土。復登多景，乃得斯賦。江山几案，風月樽俎。俯仰迹陳，卧臨意寓。維賦之作，自庾開府。殷歎婆婆，桓懷雄據。染翰行墨，自唐摹褚。蘇印儲錄，魏藏米譜。後百餘載，見我詩句。又二十年，真蹟斯睹。地有顯閟，物遂散聚。抑人與對，非鑒奚取。獨慚予者，莫踵遐武。誰其後先，傳此縑素。朝猿暮鶴，秋霓春霧。是書其存，尚想吞吐。
薛稷夏熱帖贊 岳珂
帖中月字用武后書體，因其時也。魏字紛如葩葉之當風，轉而奇也。遡晉千年，如極如馳也。既宜于今，而于古亦師也。既變于己，而于人亦資也。米芾有言，功名不如翰墨。抗少保而躋之，謂五王其卑也。予固從而貴其帖，而亦未暇辨其是非也。
顔魯公祭文帖贊 岳珂
當天寶之季歲，騰紫宮之長彗。駭漁陽之駃騠，將道洛以飲渭。以十五萬衆鼓行之勇，涉二十四郡無人之地。偉顔門之競爽，獨舍生而取義。有常山以爲之兄，有魯公以爲之弟。合群從而死難，慟三軍而雪涕。蓋將豁百世而開聵矇，澄六合而蕩氛翳。手締絕紐，躬支橫潰。射羿日之並出，扶杞天于將墜。斯文也，所謂質之鬼神而無疑，建諸天地而不悖。又豈止于區區之一酹。於虖，誤主有人，效忠何罪。胡大僇之正不致于林甫之流，而所遭之慘乃及于泉明之輩。予持此評，氣洶心痗。豈徒贊八體之書，抑以代千載之誄。
李邕光八郎帖贊 岳珂
北海書名亢其宗，雖摹猶足傳奇蹤。已鳴褚籥調歐鏞，更拔永戟摧羲鋒。平生鑒賞襄陽公，二寶相避如燕鴻。青氈閲世儻可逢，定見重合延平龍。
李玄胄清慎帖贊 岳珂
洗箕山之耳，緘周廟之口。雷孤竹之腹，策六馬之手。清乎慎乎，有餘縕乎。二者之間，吾其隠乎。
楞伽經注帖贊 岳珂
貝多之葉來金仙，益以注釋非忘言。楞伽著在西域編，名雖或訛經則傳。唐世經生筆力便，茲文流布今幾年。河南題字恐未然，留與末世觀蹄筌。
奉禮帖贊 岳珂
群賢修禊，書法遂東。永欣之傳，盛于越中。褚雖莫留，猶有遠公。至今千巖，颯然清風。
青峰詩帖贊 岳珂
心潛書法，神造詩境。予意是時，萬念俱屏。樂非外騖，自得雋永。坐令塵埃，頓發深省。
吳越三王判牘帖贊 岳珂
玉冊之樓壓吳杭，三川錦繡開故鄉。英姿颯颯熊虎相，紅袍金印交煒煌。百年霸府儀物龐，山判近出功臣堂。鳳宅畫諾鵲抵章，五雲八體嚴且莊。流傳世世民弗忘，鬼神呵護謹毖藏。題染猶带猊爐香，卷端藻墨十二行。紫橐曾是天台房，我寶此帖隨縑緗。匪徒嗜古思耿光，大誼猶可占尊王。
豆盧革田園帖贊 岳珂
書名之訛，創自韋陟。季襲其風，始見書尺。狙冠豺綬，乃唐之賊。相不加誅，而反畏惕。禮度盡壞，王綱倒植。存此謂何，覽者太息。
徐鉉小篆千文帖贊 岳珂
於惟騎省，神藝造古。獮兔璇窟，吸蜍銀浦。千文爰襲，百體具舉。慶雲澄靄，清風垂露。鳥跡觀象，魚書辨魯。倉創籀述，嶧夸咸詛。如周金版，如岐石鼓。製比邈健，勢窮斯嫵。游史遜妍，冰書挈度。悠悠千載，孰是去取。寥寥幾人，他莫比數。世遺趙璧，寶及康瓠。矉心何尚，徵睫何睹。表而出之，光我書府。
徐鉉篆五柳傳帖贊 岳珂
晉有逸民，樂天不憂。唐有遺臣，嗜古好修。或夷惠之擬倫，或斯冰之與儔。炯松姿而筠操，又鐵畫而銀鈎。集二妙之全美，接千載之風流。載酒拂石，尋壑經丘。吾將抱此而爲栗里之游。
李西臺啟詩帖贊 岳珂
予于是帖，有感者四。館職在外，于學士不繫細銜，于带職者皆曰同院，意親情洽，所以見前輩之篤風誼也。內賜金魚，蓋出新寵，带職者乃從學士轉致，又雜以他寄焉，所以見上恩交情俱無內外也。謝學士以啟，而用楷法，寄同院同年以詩，而用行書，又以見待人處己，雖小節皆有體也。承平幕府，得一佳帖，相聚以觀，又以見時清事簡，雖邊圉亦得以從容于文藝也。於虖，詩文之傳，幾人于茲。獨于此書，有感有思。流風之存，妙墨之遺。什襲是宜，維以詩之。
李西臺退居詩帖贊 岳珂
以退藏心，邀丘壑老。唱酬之間，意已足考。我以倦翼，故應知還。高躅凜然，庶幾是攀。
宋素臣惜別詩帖 岳珂
桂州之帥，予莫知其爲誰也。盍簪得朋，其必有以稱此詩也。黄卷之苦心，意其樂之真足以忘疲也。若夫屈伸則有時也，而豈以是爲富貴之資也。得路之終期，予固未免猶置夫疑也。
張文懿珍果帖贊 岳珂
以帝傅，從赤松。有榮名，華厥躬。超二疏，列三公。瞻中臺，祖上東。煥衮舄，樂鼓鍾。壽九袠，天報豐。思其人，想清通。觀筆法，猶雍容。
呂文靖亭候帖贊 岳珂
嘉定乙亥，珂丞軍器，居于寶蓮。鄰有善士，曰范擇能，實祖太史。百年相承，文獻攸萃。暇日啟鑰，抉奇出秘。有三軸者，實公程藝。捧玩再拜，始識公字。丁丑禾興，刻置官寺。棗肥失態，莫盡體勢。粵來維揚，歲在癸未。客出公帖，相示歎喟。如昔所見，毫髮畢似。于翰墨間，更著風誼。客謂此書，伐木無愧。亟以歸我，備名臣體。瓊函錦繰，明窗棐几。時一展玩，若鏘劍佩。是歲七月，日維乙巳，淮海堂下，清陰蔽芾。我時受藏，午暑猶熾。月紀歲合，時又其位。于日之吉，與初覽對。載見載識，若合符契。豈非天耶，尚勿失墜。
范文正問醫帖贊 岳珂
元氣在天，日星繫焉。骨骾在身，四體恃焉。王國之幹，公實似焉。有煒翰墨，抑其細焉。是書之傳，自尹氏焉。歷年雖多，人爭毖焉。彼名家者，衆或棄焉。脅肩夏畦，亦何利焉。一卷之師，覽者愧焉。
蔡忠惠書簡帖贊 岳珂
凌雲成而楷遂絕，太極建而書仍存。藝不足以名世，士亦貴于自珍。彼其之子以賤待其身，而又安能以重望夫人。偉四諫之直聲，並翰墨而流芬。方其作元舅之碑以伸天子之孝，拒佞倖之請而杜褻取之門。則片言隻字之落人間者，世固待之以褚顔之節，而豈復儕之于芝繇之倫。後二百年珂得而藏其真，是蓋不特寶其書而楷模其縱筆之妙思，又將因其字而彷彿其絕世之清塵也。
蔡忠惠趙氏風度帖贊 岳珂
前朝之名臣，承平之王孫。筆妙而跋真，一旦而並臻。此蓋不特適千里而喜似人也。
蔡忠惠家書帖贊 岳珂
家書正所以寄情之真，徒得觀筆力之神，又以見公之褆身。予彙而藏，以警夫人。
宋景文言志帖贊 岳珂
既有史才，又得墨妙。今古言辭，事功談笑。蜀人之藏，曰維甘棠。我時其傳，以著不忘。
龐莊敏魁柄帖贊 岳珂
漢有德公天下士，皇祐相國實其裔。雖云出處有同異，今古龐宗開顯晦。我觀清風勵百世，未若太平以身致。鹿門遺墨不可覬，聊寶此書貴行志。
韓忠獻北道京邑二帖贊 岳珂
扶桑擎日，厥幹萬尺，以爲公筆。天壽平格，元圭昭錫，以爲公墨。陰陽闔闢，鰲柱立極，見此偉特。太山絕壁，九河碣石，莫動筆力。有雲五色，曾著瑞籍，多士辟易。繄天實啟迪，豈以詡飾，如彼韋陟。公騎鵬翼，歸侍帝側，有是遺蹟。榮光交射，星月珠璧，終古不忒。維珂之得，再拜歎息，坱圠孰測。几几赤舄，尚想公德，永鎮下國。
韓忠獻早夏衆春二詩帖贊 岳珂
五言簡嚴而意不迫，七言丰腴而體不忒。意公彷徉于景物之間所謂造化生意者，蓋亦畢寫于翰墨。如彼纖巧，旬鍛月鍊，又焉得以踐其閫閾。春萌夏假，默具帝力。公詩自然，于以觀德。
富文忠出身帖贊 岳珂
其溫而惠，有青州救荒之意。其勁而竦，有北庭抗議之勇。其湍而直，有鎮撫百度之績。萃是三德，發爲遺墨。蓋靜而正者公之心，而用而變者公之迹。端委搢紳，言孚意親。我思若人，古社稷臣。
文忠烈治裝帖贊 岳珂
德威堂中有漢相，衮繡晝扶靈壽杖。龐眉鮐背猶克壯，手展炎圖開治象。虹蜺椽筆光萬丈，落紙珠璣爭獻狀。凜然手澤端可仰，三復崧高慰瞻想。
杜正獻與歐公書簡帖贊 岳珂
厚德如祁公，黄鐘大鏞，和樂且雍。尊賢如六一，朱絃疏越，三歎廟瑟。道比志叶，不膠而漆。顧中外之雖異，猶同堂而合席。思遺蹟而不可見，幸二賢之爲時出。所以前乎此則致太平之明效，後乎此則贊受遺之定冊。既以廣元氣之運，亦以壽斯文之脈。然則湍瀨無縱鱗，風枝無寧翼。涵養成就，見此輔弼，故後世尤得以歸功慶曆也。
孫威敏及物帖贊 岳珂
有文事，有武備，公之筆札蔚然可占也。兵凶器，戰危事，公之此事非直一謙也。以公之才，持必勝之策，而于顧慮獨如此其嚴也。嗟今之人，萬一不逮，談伊吾，望天山，乃抵掌而奮髯也。爾言則輕，民之殲也。好謀而成，視吾奩也。
歐陽文忠索碑遣居二帖贊 岳珂
公于率更，每稱吾家。是書之傳，似耶非耶。書出于心，既勁且方。世多公書，行或未藏。易方而圓，飄飄若仙。楷以其人，行以其天。堂堂斯文，維軻與雄。我觀二書，如或見公。
唐彥猷談奉得達二帖贊 岳珂
公于國史，以好硯稱。石焉取斯，蓋協其能。遒媚之觀，在此尺紙。善工利器，予鑒如此。
曾宣靖類見帖贊 岳珂
公在嘉祐，輔政受遺如畢公高，勳烈堂堂，奉同而隮也。公在治平，清浄畫一如曹相國，德心休休，比規之隨也。公在熙寧，功成身退如裴中令，壽雋番考，樂以全其歸也。帖字宛然，既莊而復奇也。周密無間，筆法繇此推也。予得而藏，尚可以想麒麟之英姿也。
趙清獻勤潔帖贊 岳珂
爲御史而稱其鐵面，宜筆力之健。尹成都而琴鶴以行，宜字體之清。書法何出，心即其物，可以比魏公之笏。
王文公赴官修學二帖贊 岳珂
態騰踔而多疎，意軒昂而多趣。倏焉如籋電之駒，沛然如縱壑之魚。使之爲山澤之癯，抱是道以自娛，聞清風而興起，望膏澤之沾濡，膚寸所形，粃糠金朱，豈不毅然大丈夫。然而律之以芝繇之法度，考之以羲獻之範模，媲行楷而已變，質隸草而多拘。顧欲以之擅八體，教六書，合天下同軌之車，而不容有一轍之殊，茲其所以僨于康莊之衢。吁。
呂參政示諭帖贊 岳珂
發知己之私書，謂其自隠于齊年。彼云云者，使或人亦指以詭秘之迹，夫孰曰不然。事君有義，本無黨偏。當熙寧側席以求賢，惜公之所芘頼，求諸人而不求諸天也。
韓獻肅古法書詩帖贊 岳珂
韓氏之寶軸，文獻相續，蔚其盈屋。曷知夫高賢之何以見取，忠義之孰爲並錄。遺篇之若褚若柳，手筆之或顧或陸，想其錦繡在篚，璵璠韞櫝，名蹟爭麗，榮光相屬。既追懷古今之不朽，見嗜好酸鹹之可卜。是故詩者題品之攸寓，贊者歌詠之不足。即此帖之藏于寶真，殆所謂同工而異曲者兮。
吳參政炎溽帖贊 岳珂
公以四□，近事三朝。絕識巖嶢，心畫以昭。帖出于近世撫臣之家，又得以記先友于嘗僚也。
沈叡達書簡帖贊 岳珂
夢溪筆談載公之論書曰：書之神韵雖得于心，書之法度必資于學。分制有法，均停相若，三四合體，上下齊脚，多寡不牽，乃異世作。今視其帖，信乎其嗜之專而見之卓也。雖然，藝在當家，習亦有源，存中瞻前，文通比肩。顧翰墨文章之不殊，而俱未若公之知言。知言伊何，以神合天。古人之良，意在筆前。
沈叡達昭君詩帖贊 岳珂
玉徽十三，維以寓聲。支郎何心，寫脂粉情。漢冢春青，塞霜曉白。千年之悲，表此遺墨。
張子野詩稿帖贊 岳珂
觀水以心，本于知者之樂。取射以藝，譬諸巧者之中。時雖後先之不同，意或迭取而互用。句葩體莊，字謹心縱。是曰仁祖太平之詞人，遺帖之存，固宜後世之知所重也。
王文公易漕帖贊 岳珂
以文致身，以恭奉上。錙銖筆態，矩矱心匠。論其鈎格則得紆餘曲致之體，考其縱逸則妙雍容不迫之狀。儼佩玉之度，肇官儀之創。百辟班見，大廷宏敞。方觚穎之發揮，蓋已具此氣象。曰誰之書，元豐首相。
吳正憲歲端帖贊 岳珂
濃如夏木森葱蒨，淡若秋波橫組練。端方亭亭復妍婉，有肉不俗骨不軟。情真字楷意蕭散，如在竹宮樂閒燕。九光玉籍觀文殿，字曰沖卿謚正憲。